Ur film da sellet evit harpañ maer degemerus ar repuidi – Dispak\nPublished on 05/10/2018 24/08/2020 by Kenan an Habask\nDomenico Lucano, maer Riace, ur gêriadenn a Galabria, a zo bet harzhet dilun. Tamallet e vez dezhañ gant polis Italia sikour an enbroerezh kuzh. Un teulfilm a zo bet savet diwar-benn e stourm gant un ti-produiñ eus Douarnenez.\nDegemer ar repuidi a zo un danvez tenn, a weler c’hoazh en deizioù-mañ. Pa vez taget tud “SOS Méditerranée” gant an tu-dehou pellañ e Marsilha e vez lakaet diaes spered degemer Riace, kêriadennig kreisteiz Italia. Rak Domenico Lucano, an aotrou maer a zo bac’het abaoe dilun. Tamallet e vez dezhañ bezañ lidet euredoù etre tud genidik eus ar gêriadenn hag estrañjourezed evito da dapout paperoù.\nUr gêriadenn hep he bar eo hini Riace. Dibaoe 20 vloaz e vez kempennet tiez dilezet ha degemeret enno repuidi Eritrean, Afghan pe Kurd. Kroget e oa an degemer pa oa aet d’ar strad ur vag a 300 Kurd, un drederenn eus poblañs Riace d’ar c’houlz-se. Ouzhpenn 2000 annezad a zo bremañ ha bev eo ar bourk, addigoret ez eus bet ar skol ha kenwerzhioù.\nAr repuidi o buheziñ kêriadenn Riace\nUn arouez eo deuet da vezañ Domenico Lucano : e-touez an 50 tudenn gant al levezon brasañ er bed a-bezh eo bet anvet gant ar gelaouenn amerikan Fortune e 2016. Gant e stourm evit degemer ar repuidi eo aet a benn an ‘Ndrangheta, Mafia spontus Kalabria hag enebet krenn d’an degemer-se.\nUn teulfilm a oa bet kenproduet gant ti-produiñ Douarnenez, Tita production e 2016. Lakaat a ra war-wel stourm an aotroù Lucano evit reiñ buhez d’e gêriadenn gant ar repuidi ha gwelet neuze tuioù mat ha tuioù fall an degemer-se. Sevenourezed ha produerezed an teulfilm « Un Paese di Calabria » a ro tro d’an dud da sellet ouzh ar film en un doare digoust, disadorn 6 ha disul 7 a viz Here, evit brudañ ha harpañ stourm Domenico Lucano hag annezidi Riace :\nO chom e Douarnenez emaon (Kerne-Izel) ha stummet on bet e skol-kazetennerezh Lannuon. Seveniñ a ran teulfilmoù ha videoioù liesseurt war zanvez Breizh.\nEtrebroadel, Keleier, Sevenadur, Sinema#riacenonsiarresta, calabria, Douarnenez, italia, lucano, repuidi, Riace\nPrevious Previous post: Bodadeg evit an Aquarius e Lannuon\nNext Next post: Niver ar vrezhonegerien : stabil or not stabil ?


Diwan Naoned Su : Diaes ar jeu evit an adskol – Radio Naoned\nDigor eo skol Diwan Naoned Su abaoe 2012 hag abaoe 2015 o deus dilojet er c’harter Clos-Toreau.\n6 bloaz zo neuze emañ ar skolidi hag ar skipailh o labourat e-barzh ranndioù prestet gant ti-kêr Naoned.\nHag evel-just n’eo ket kondisionoù dreist evit ar vugale, an atsemed hag ar skolaerien.\nLaurie Le Brouster a-youl vat evit Radio Naoned a zo bet o reportajiñ eno.\nAn dud aterset Flors Quatrevaux skoazeller, Marie Ronvel skolaerez, Mael tad ur bugel ha skolidi.


Tro Bro-C'hall war varc'h-houarn 1919 — Wikipedia\nTro Bro-C'hall war varc'h-houarn 1919\nFirmin Lambot, trec'h e 1919\nDalc'het e oa bet 13vet Tro Bro-C'hall war varc'h-houarn etre an 29 a viz Mezheven hag ar 27 a viz Gouere (15 tennad-hent, 5 660 km). Gounezet e oa bet gant ar reder belgiat Firmin Lambot, 24,056 km/e e dizh keitat.\nAdkroget e oa bet gant an Dro war-lerc'h an Eil Brezel-bed dre ma ne oa ket bet redet ar genstrivadeg etre 1915 ha 1918. Anat eo e oa fall-spontus an hentoù a oa ret d'ar varc'hhouarnerien tremen dreze ! Aet e oa kuit an Dro eus Plasenn ar Genunvaniezh (Pariz) war-du ar c'hornôg a-raok distreiñ da Sportva ar Briñsed (Pariz) dre ar reter.\nKrouet e oa bet ar C'hrez melen, bet deroet d'ar reder gall Eugène Christophe (ar Galian kozh e lesanv) a-raok kregiñ gant an 11vet tennad-hent etre Grenoble (Isère) ha Geneva (Suis).\nUnnek reder hepken a oa deuet a-benn da dizhout Pariz diwar ar seizh ha tri-ugent anezho o devoa lakaet o anv er penn-kentañ.\n3 a viz Gouere : 3e tennad-hent etre Cherbourg (Manche) ha Brest ; trec'h eo Francis Pélissier Bro-C'hall.\n5 a viz Gouere : loc'het ar 4e tennad-hent eus Brest war-du Les Sables-d'Olonne (Vañde).\n1añ Firmin Lambot Belgia A 231e07'15"\n2l Jean Alavoine Bro-C'hall A + 1e42'54"\n3e Eugène Christophe Bro-C'hall A + 2e26'31"\n4e Léon Scieur Belgia A + 2e2'15"\n5vet Honoré Barthélemy Bro-C'hall A + 4e14'22"\n6vet Jacques Coomans Belgia A + 15e21'34"\n7vet Luigi Lucotti Italia A + 16e01'12"\n8vet Joseph Van Daele Belgia A + 18e23'02"\n9vet Alfred Steux Belgia A + 20e29'01"\n10vet Jules Nempon Bro-C'hall B + 21e44'12"\nAdtapet diwar « https://br.wikipedia.org/w/index.php?title=Tro_Bro-C%27hall_war_varc%27h-houarn_1919&oldid=1704955 »\nKemmoù diwezhañ degaset d'ar bajenn-mañ d'an 1 Mez 2016, da 21:21.


Sturm und Drang (brezhoneg « korventenn hag entan ») a oa ul luskad politikel ha lennegel alaman eus kreiz an XVIIIvet kantved. Ul lodenn eo eus luskad ar Sklêrijennoù (Aufklärung) met o vont pelloc'h gant ar mennozhioù frankizour. Evit izili al luskad e oa ret stourm a-enep frammoù eneel ha sokial ar gevredigezh evit reiñ muioc'h a frankiz d'an hiniennoù.\nAl luskad zo bet awenet gant Jean-Jacques Rousseau ha William Shakespeare. Ganedigezh al luskad a oa bet en Alamgn pa oa ur vonarkiezh hollc'halloudek kreñv. Götz von Berlichingen zo ur pezh-c'hoari gant Goethe ennañ ur from broadelour kreñv a-enep dilez an Impalaeriezh Roman Santel evit Kêrioù ha Stadoù o vrezeliañ kenetrezo.\nAdtapet diwar « https://br.wikipedia.org/w/index.php?title=Sturm_und_Drang&oldid=1897548 »\nDernière modification le 10 Meu 2021, à 21:01\nKemmoù diwezhañ degaset d'ar bajenn-mañ d'an 10 Meu 2021, da 21:01.


Pajenn:Imitation ar Verc’hes Vari.djvu/22 - Wikimammenn\nPajenn:Imitation ar Verc’hes Vari.djvu/22\nGousperou a sinifi peden dioc’h an nos. Represanti a reont enterramant hor Salver. Pa hor bez collet un tad, eur vam vad, hor beus sonch eus a heur ho enterramant. Mar caromp Jesus e tleomp ive e ta henori amser he enterramant ha dont d’ar gousperou. An dezir eo eus hor Mam santel an Ilis da behini e fell lacat an dud fidel da santifia hed-a-hed an deisiou Sul ha Goüel.\nEvellen e cornmancer :\nAutrou Doue, deut d’am sicour. Autrou en em hastit da zont d’am assista.\nGloar d’an Tad, d’ar Mab, d’ar Speret-Santel, a vrema da viqen. Evel-se beset great,\nGloar Jesus, Mab Doue, Bêlec eternel, e zouffrançou ; chetu eno petra a velas David en avanç.\nAn Autrou Doue oll c’halloudec en deus lavaret da Jesus-Christ, va autrou , deis e asçansion glorius en êe. Asesit en tu-deou din, ha chomit er plaç-se, qen na laqin oc’h adversourien da cervichout da scabel d’ho\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/22&oldid=113398 »\nKemmoù diwezhañ degaset d'ar bajenn-mañ d'an 2 Gen 2018, da 10:59.


Bos taurus a zo anv skiantel ur spesad bronneg daskirier doñv eus Europa hag Azia o tont eus ar gourejen hag a zo e-touez ar chatal pennañ savet gant an den. Loened bras int (etre 100 ha 150 cm uhelder evit ar re c'hour hag etre 600 ha 1000 kg).\nSaout Brizh du Breizh\nIskerentiad : Bovinae\nGenad : Bos\nHervez renkadurioù nevesañ al loened e c'heller kavout daou isspesad : Saout doñv Europa, Bos taurus taurus pe Bos primigenius taurus hag ar zebu eus Afrika hag Azia Bos taurus indicus pe Bos primigenius f. taurus. Hervez skiantourien zo e c'hellfe bezañ ar spesad aet da get, ar gourejen renket e-touez an hevelep spesad Bos taurus primigenius.\nDoñvet eo bet Bos taurus tro-dro 10 000 bloaz 'zo e broioù kreiz ar sav-heol a-raok bezañ ledanet e saverezh er bed a-bezh. Savet e veze evit kaout labour, kig ha laezh. Al lêr, ar c'herniel hag ar c'haoc'h a veze hag a vez implijet c'hoazh an deiz a-hiziv.\nPouezus eo bet hag e chom pouezus ar bioù evit an dud. Meur a relijion ha sevenadur a laosk ur plas bras dezho. An arzoù hag ar bruderezh a implij o skeudenn alies ivez.\nAdtapet diwar « https://br.wikipedia.org/w/index.php?title=Bos_taurus&oldid=1636861 »\nDernière modification le 13 Ebr 2015, à 23:45\nKemmoù diwezhañ degaset d'ar bajenn-mañ d'an 13 Ebr 2015, da 23:45.


BOD -LOJIÑ » Annez Porh-Ker »\n(Diazezadur foran meret get Kreizenn Obererezh Sokial ar Gumun)\n4 straed Hent Gwir\nPellgomz : 02 97 24 98 98\nPelleiler : 02 97 24 98 81\nPostel : ccas@pluvigner.fr\nEdan tregont munut diouzh an Oriant, Gwened, Pondi, hag edan dek munut diouzh an Alre emañ an Annez PORH-KER e Pleuwigner. Emañ en ul liorzh tost da 10 000 m², e kreiz kêr, tost d’ar stalioù, d’al levraoueg ha d’ar greizenn liesvedia, d’an Iliz. Savet eo bet àr 6 live, zo pemp anezhe liveoù anneziñ, ha get 10 ti T2 hiniennel ouzhpenn, get pep a liorzhig prevez.\nEn Annez eh eus 34 T1, 39 T1 bis, 2T2 ha 3 c’hambr get daou wele.\nÀr bep live eh eus ul « lec’h beviñ », ennañ ar ranndioù hag ur c’horn saloñs. Pep hini a c’hell degas gloestroù a-barzh e ranndi hag e ginkliñ evel ma kar.\nAr salioù-dour hiniennel zo diouzh ar reoladoù surentez : alarm, barrennoù em harpiñ, gloestroù emwalc’hiñ azasaet.\nPep hini ag al lojerisoù zo aveet ouzhpenn get ur galv ouzh penn gwele an hini klañv, lugelloù skinwel, hi-fi, pellgomz hiniennel.\nLiammet eo an estajoù get ur saverez ha diri. Diogelet eo digoradur ar saverez get ur radar diskoachañ.\nEl lodenn voutin e kaver :\nUr sal-debriñ, rannet get speurennoù, en-dro d’un adkegin greiz ma vez servijet an asiedadoù;\nUr saloñs skinwel get ur chadenn hifi;\nKorn an oaled;\nSalioù buhez kevredigezhel (dudi, c’hoarioù, obererezh);\nUr stal perukennerezh;\nUr sal miret evit al lidoù relijiel;\nSalioù teknikel a bep seurt a dalv evit mont en-dro an ti : kegin, kanndi, klañvdi…\nAr ranndioù :\nT1 : etre 22 ha 25 m²\nT1 bis : 35 m² get ur c’horn evit keginiñ.\nAr prederioù :\nGet an Annez e vez degemeret tud en oad, ouzhpenn 60 vlez, gren pe hanter gren, get ma vint emren.\nDibab a c’hellont o medisin, o c’hlañvdiour, o leuñvour… Labourat a ra ar re-se en o frankiz.\nÀr al lec’h adklañvdiourion a c’hell degas o skoazell prederiañ.\nAn dud a baouez a vout emren e-pad m’emaint eno a glasker miret en Annez, kement ha ma c’heller. Er pleg-se e vez skoazellet an adklañvdiourezed get ur strollad eilerion buhez da ambroug an den kozh.\nUr perukenner, ur genedourez… a c’hell dont àr goulenn an Annezad.\nAn dudi :\nUn animatourez a sikour get buhez kevredigezhel ha sevenadurel an Annezidi (abadennoù a bep seurt, baleadennoù, lidoù deiz-ha-blez, atalier memor…).\nAr priz :\nGoulenn ouzhimp. Edan gevrat emañ an ti ha gellout a reer endevout an APL(skorenn evit al lojeiz), an APA (skorenn emrenerezh hiniennel) hag an ASH (skoazell sokial evit ar bod). Priz an devezh a dalvez da jediñ ar fakturenn viziek.\nServij skoazell er gêr\nKreizenn Obererezh Sokial ar Gumun (K.O.S.G.)\n4, straed Hent Gwir\nBP 556330 Pleuwigner\nTud nammet, tud yaouank, tud àr o leve, ne vern petra eo o oad, dober ho pez a vout skoazellet en ho puhez pemdeziek, gwezhavez pe a-hed ar blez 24e/24e, 7 deiz diàr 7, hrevez hoc’h ezhommoù K.O.S.G. a ginnig diskoulmoù deoc’h ha digor e vez he dorioù.\nD’al lun, d’ar meurzh, d’ar yaou ha d’ar gwener a 8e30 da 12e00 hag a 13e30 da 17e00 Serret e vez d’ar merc’her a-hed an devezh\nMar fall deoc’h gouiet hiroc’h, ha hep bout staget get netra,\nN’hoc’h eus nemet gervel ar 02.97.24.98.98\nPlr : 02.97.24.98.88


Melaine Looten – Radio Naoned\nTag: Melaine Looten\nTeoran e live\nTeoran a dalv harzoù e gouezeleg Iwerzon. Da gentañ tout eo Teoran ur gejadenn, un istor mignoniezh, un istor familh zoken. Kejadenn tri soner a Vro-Glison : Mathieu Jutel paotr e c’hitar bout, Erik Kemp kaner ha soner gitar anezhañ ha Babasse azezet war e gefig koad da reiñ lusk d’an tonioù, gant e gajòn !\nHa pa vefe tonioù adtapet pe kompozet ganto, kanaouennoù Eric a gont e istor : e vuhez kent e Belfast hag ar stourm a-enep d’ar Saozon, ar c’hleñved, ar beajoù war vag a-hed ar stêrioù. Abaoe 4 bloaz bremañ e vez levezonet Bro-Naoned gant Teoran hag e sonioù a Vro-Iwerzhon. Eus o c’hav pleustriñ e Klison da ganol Naoned Brest bageet war-vourzh ur gobar e oant chomet a-sav e Gwenvenez-Penfaou e 2019 da zigeriñ festival Cours et Jardin. En un davarn ha n’haller ket tremen e-biou. An Tempo.\nJean-Charles Guichen e Live\nJean-Charles Guichen en doa komañset da skrabañ kerdin e c’hitar pa oa 6 vloaz. Sonet ‘neus war leurennoù brasañ ar vro : Yaouank, an Erer Kozh… Ha gant ar re vrudetañ ivez Jacques Pellen, Alan Stivell, Denez Prigent… Goude bezan bet sonet e strolladoù Ar Re Yaouank, Bran, Guichen Quartet, PSG (Pellen, Siberil, Guichen), Breudeur Guichen (asambles gant e vreur Frederic), e krog Jean-Charles Guichen gant ur red-micher solo ! Embann a ra peder fladenn : Chadenn Denel, Elipsenn, Breizh an Ankou ha Braz. Braz Live setu an tonioù kinniget gant Jean-Charles Guichen en abadenn Naoned e Live !\nLec’hienn internet : https://jcguichen.com/\nFacebook : https://www.facebook.com/jcguichen\nTwitter : https://twitter.com/JCGUICHEN\nInstagram : https://www.instagram.com/jeancharlesguichen/\nVIPÈRE E LIVE\nUn eurvezh a sonadeg gant ar strollad Vipère :\nO kammdreiñ hag oc’h en em silañ etre rock ha kanaouennoù e vinim ar strollad Vipère e sonerezh gant barzhoniezh, fent ha fulor. Gwagenniñ a ra etre kerdin ur violoñs, ur gourbiolin, ur gitar hag ur vouezh ha treiñ trumm d’un triad kanaouennoù binimus. A orin eus Naoned, izili gozh ar strollad Rivari’Cha Vincent Pierre ha Xavier Chapron, o deus degemeret Victor Le Coze. Int o-zri asambles dindan arouez ha lagad an naer. Lakaat a reont luskoù ha levezonioù liesseurt a-gevret, gant ur stil dibar ha reptilian.\nLec’hienn internet : https://www.vipere-musique.fr/\nFacebook : https://www.facebook.com/vinzvipere/\nBandcamp : https://vipereduo.bandcamp.com/\nSizhun ar radio – 5 – Radioioù kevredigezhel Naoned…\n…o deus skignet brezhoneg !\nKalzig a radioioù kevredigezhel a zo pe a zo bet e Naoned ! Ha n’eo ket bet gortozet krouadur Radio Naoned evit skignañ brezhoneg war gwagennoù kêr Anna Vreizh.\nYves Averty ‘neus bet tro da labourat e radioioù morlaer koulz hag e radioioù kevredigezhel hag a zo bev c’hoazh an deiz a hiziv. Kontañ a ra deomp e avañturioù e Radio Libre 44, CFM 94.8, Turbulence FM, PRUN, Radio Atlantique, Radio Sud Loire, Jet FM hag Alternantes FM.\nKlevet e vo ivez Bleuenn Raynaudon-Kerzhero ha Hoel Mahé. Int a splujo en o eñvorennoù don p’o doa lusket abadenn Kazh-Gwenn e fin ar bloavezhioù 1990. Bugale skol Diwan Naoned e oant pa oa bet sevenet un heuliad abadennoù war Jet FM, asambles gant o c’helenner Jerald Ar Go.\nUn abadenn lusket gant Marianne Vaidie.\nPenn-kil-ha-troad : An daouarn\nTARZH AN NOZ – Merc’her 10/11/2021


Pajenn:Morvan - Buez ar Zent, 1894.djvu/501 - Wikimammenn\nPajenn:Morvan - Buez ar Zent, 1894.djvu/501\nzervicher dre eur burzud a ioa c’hoarvezet enn iliz epad m’edo ar pab oc’h offerenna dirak ann impalaer. Raktal ar pab hag ann impalaer a deuaz ho-unan da Velet korf ar Zant, ha goudeze e teujont ive d’ann enterramant. Divezatoc’h, palez tad Aleksis a oue great eunn iliz anezhan, hag enn iliz-se ez euz c’hoaz hirio eur bazenn bennag euz ann deleziou m’en doa he vab bevet dindanho epad seitek vloaz evel eur paour keaz. Maro ar zant-ma a erruaz e tro ar bloaz 404 pe 414.\nDoue a ioa eno ouz he c’hedal. Eunn devez, unan euz ann Tadou a gomzaz outhan gant kement a nerz ma tirollaz da vouela gant eur c’heuz braz d’he bec’hejou, hag enn eur c’houlenn pardoun euz a greiz he galoun. Chench\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/501&oldid=137717 »


Kevredigezh Kembre-Breizh: Nebeutoc'h a skolioù-meur evit Kembre?\nNebeutoc'h a skolioù-meur evit Kembre?\nHyder trwy Addysg - arbais newydd Prifysgol Glyndŵr, Wrecsam\nHervez Leighton Andrews, Ministr an Deskadurezh e Kembre, ez eus amañ re a skolioù-meur bihan evit bezañ efedus, evit kenstrivañ gant ar re e lec’h all, hag evit bezañ anavezet evel re eus ul live etrebroadel.\nAnat eo emeur o prientiñ da lakaat ar skolioù-meur bihan da unaniñ gant re vrasoc’h.\nC’hoazh ez eus bet unanet Skol-Veur Llanbedr ha hini gCaerfyrddin hag emichañs e vo pouezet war Skol-Veur Glyndŵr, e Wrecsam (Wrexham), hini gCasnewydd (Newport) ha Skol-Veur Kêr Abertawe (Swansea) da heuliañ un hent heñvel.


Buhez ar Sent/1894/Paskal Belon - Wikimammenn\nBuhez ar Sent/1894/Paskal Belon\n◄ Iann Nepomuseen Paskal Belon Venans, Merzer ►\nar seitekved devez a viz mae\nSANT PASKAL BELON\nAr zant-ma a ioa ginidik euz ar Spagn, hag a oue hanvet Paskal abalamour m’oa ganet da zul Fask. O veza m’oa paour he dud, ne c’hellaz ket mont d’ar skol ; mes kaout a eure mistri a volontez vad da zeski d’ezhan he lizerennou, hag evelse e teuaz heb dale da c’houzout lenn. Pa veze o tiouall al loaned, rak n’en devoue ken micher nemed hounnez enn he vugaleach hag enn he iaouankiz, e tremene he holl amzer o pedi pe o vedita, pe o lenn eul levr devot bennag ; mes ann dra-ze ne vire ket outhan da deuler evez euz he loaned.\nGoude beza chomet eur pennad er gear, ec’h en em lakeaz e servich eunn den pinvidik euz ar vro. Ann den-ma n’en doa ket a vugale, hag a zonjaz ober he heritour anezhan. Mes Paskal a reaz fae var ann heritach-se evit en em rei holl da Zoue.\nD’ann oad a bevar bloaz var’nn ugent e c’houlennaz beza resevet enn eur gouent euz a Urs sant Fransez. Ne oue ket pell eno na oa ar venac’h kosa ha santela souezet o velet he zevosion, he spered a binijenn, hag he aked da holl deveriou he stad. Ar venac’h-se o doa c’hoant e kemerje ann Ursiou sakr evit ma vije e renk ann Tadou ; mes hen a oue guell ganthan chom ato e renk ar Frered pe ar Breudeur.\nO veza m’oa bepred humbl, sentuz, laouen ha chentil e kenver ann holl, e veze karget peurvuia da ziouall ann or pe da zervicha taol. Avechou evelato e veze kaset ive da labourat er jardin pe er gegin ; avechou all c’hoaz e veze kaset var dro ar re glanv pe ann estranjourien, hag avechou all erfin e veze kaset da drouc’ha keuneud. N’euz fors peger ien e vije, ne zouge morse nemed eur zae, ha morse ken nebeut ne veze boutou ebed ganthan : ne lakea netra enn dro d’he dreid evit bale e kreiz ann erc’h, ar vein pe ar spern.\nD’ar mare-ze, superior jeneral Urs sant Fransez a ioa e Paris, ha superior ar gouent el leac’h m’edo ar Zant en doa ezomm da skriva d’ezhan ; mes nec’het oa o klask gouzout da biou rei he lizer da gas ; rak eur manac’h a riskle neuze he vuez o treuzi ar Frans abalamour d’ar freuz a rea eno ann hugunoded pe ar brotestanted. Paskal en em gargaz euz ar gefridi-ze gant joa, ha setu hen enn hent, diarc’henn hervez he gustumm. Euruz e vije bet da skuill he c’hoad evit ar feiz ; mes Doue ne roaz ket d’ezhan ar c’hras-ma.\nPoan aoualc’h en devoue goulskoude epad he veach. Aliez ez ejot var he lerc’h euz ann eil kear d’eben ; lod a vanne mein outhan, ha lod all a skoe ganthan a daoliou baz. He skoaz kleiz a oue distreset gant eunn taol evelse, hag a jomaz ato distres goudeze. Meur a vech all c’hoaz e oue dare d’ezhan beza lazet ; mes Doue hen diouallaz, ha ne oue ket lakeat d’ar maro.\nPa oue distro d’ar Spagn, e kendalc’haz da veza evit he vreudeur eur skouer a bep seurt vertuziou. Ar venac’h all o devoa kement a istim evithan ma veze guell gantho goulenn kuzul diganthan eget digant ann doktored habila a ioa enn ho zouez.\nAr zant-ma en doa eunn devosion dener evit sakramant ann aoter hag evit ar Verc’hez Vari. Tremen a rea meur a heur dioc’htu var he zaoulin dirak ann tabernakl ; neuze e veze douget aliez a spered betek ann env, hag he gorf zoken a veze dibradet avechou dioc’h ann douar, hag a jome a-istribill enn ear.\nErfin, ne vanke devez ebed da henori ar Verc’hez, ha bez’ en doa ennhi ar fizians a dle eur c’hrouadur da gaout enn he vamm. He fedi a rea dreist peb tra da obten evithan digant Doue eur maro mad ha santel, ha bez’ en devoue ar c’hras-se d’ar 17 a viz mae euz ar bloaz 1592, ann eil hag hanter-kant euz he oad. Epad m’edot o kana ann offerenn dirak he gorf, a ioa lezet dizolo enn he arched, he zaoulagad a zigoraz hag a zerraz a benn diou vech anezho ho-unan, da vare ar gorreou, epad m’edo ar belek o sevel ann hosti hag ar c’halir.\nPa veze Paskal Belon o tiouall al loaned enn he vugaleach, e tremene he holl amzer o pedi pe o vedita, pe o lenn eul levr devot bennag, hag ann dra-ze ne vire ket outhan da deuler evez euz he loaned. Hirio, er c’hountrol, ar vugale a renk ober ar vicher-ze a dremen peurvuia ho holl amzer o c’hoari, ha ne daolont nemeur a evez euz ho loaned. Petra zo kaoz a gement-se ? N’euz ken kaoz nemed abalamour ar vugale-ze n’int ket bet kelennet mad gant ho zud. Mar karje ar re-ma beza desket d’ezho abred ho fedennou, ho c’hatekiz hag ive ho lizerennou, mar gellent hen ober, ar vugale-ze o devije bet plijadur evel ar zant-ma o lavaret ho Fater, pe o c’houlenn katekiz ann eil digant egile, pe o lenn eul levr devot bennag, epad ma vijent er meaz gant ho loaned. Mes ne c’houzont seurt euz ann traou-ze ; n’e ket souez eta e tremenfent ho holl amzer o c’hoari heb ober fors pe ez ai ho loaned da laerez pe n’ez aint ket. Penaoz e c’houfent-hi sonjal e Doue ma n’o deuz ket klevet hano anezhan gant ho zud, pe mar o deuz klevet aliesoc’h hano euz ann diaoul ? Penaoz e c’hellfent-hi beza bugale fur, mar o deuz bet muioc’h a genteliou hag a skoueriou fall digant ho zad hag ho mamm eged a genteliou hag a skoueriou mad ha santel ?\nAdtapet diwar « https://br.wikisource.org/w/index.php?title=Buhez_ar_Sent/1894/Paskal_Belon&oldid=22744 »\nKemmoù diwezhañ degaset d'ar bajenn-mañ d'an 8 Mez 2011, da 19:28.


Tri Marmouz Fur - Wikipedia\nTri Marmouz Fur\nAn tri marmouz fur e santual Tōshō-gū\nDoare Mahatma Gandhi\nAn tri marmouz fur (japaneg: 三猿, san'en pe sanzaru, pe 三匹の猿, sanbiki no saru, strizh : "tri marmouz") zo un arouez hag a dalv « na wel droug ebet, na glev droug ebet, na lavar droug ebet ». Anvioù an tri marmouz eo Mizaru, a guzh e zaoulagad ha ne wel droug ebet ; Kikazaru, a guzh e zivskouarn ha ne glev droug ebet ; Iwazaru, a guzh e veg ha ne lavar droug ebet.\nA-wechoù e vez ur pevare marmouz, Shizaru, evit « na ra droug ebet » ; gallout a ra bezañ diskouezet o kroaziañ e zivrec'h.\nTalvoudegezhioù liesseurt a vez roet d'ar marmouzed-se, hag alies e vez liammet ar c'hrennlavar gant bezañs ur spered, ul lavar hag un ober mad. Er c'hornôg e vez implijet a-wechoù ar frazenn evit komz eus ar re a ra van da chom hep bezañ bet gwelet un dra direnkus.\nUr c'hizelladur eus ar XVIIvet kantved war un nor eus ar santual Tōshō-gū e Nikkō, Japan, eo mammenn ar c'hrennlavar. Gant Hidari Jingorō e voe savet hervez Kod Emzalc'h Konfusius, oc'h implijout ar marmouz en un doare da ziskouez kelc'hiad buhez mab-den. Eizh panell zo en holl, an tri marmouz fur o vezañ en eil. Eus Japan avat eo deuet ar preder moarvat, gant ur vojenn dendai-voudaek deuet eus Sina en VIIIvet kantved (mare an Nara). Lavaret ez eus bet ez eo an tri marmouz arouez tri ger-meur skol grenn ar sektenn.\nEr bloavezhioù diwezhañ e lakaer a-wechoù da bevare marmouz unan ha ne wel, na ne glev na ne lavar netra peogwir ne ra nemet c'hoari gant e boellgomzer.\n↑ Le 4ème singe\n↑ Blog Antiintox\nAdtapet diwar « https://br.wikipedia.org/w/index.php?title=Tri_Marmouz_Fur&oldid=1843769 »\nKemmoù diwezhañ degaset d'ar bajenn-mañ d'an 18 Eos 2019, da 17:04.


Seizved pennad — XVI - Wikimammenn\nSeizved pennad — XVI\nR. Prud’homme, 1903 (p. 219-223)\n◄ Distro da Vetani : eur figezen hag a oar ’n em difenn ’Kichen Jetsemani ; be ar Werc’hez. — Kann etre Armeniad ha Gresian Kleuzen an Agoni. — Petra a zigoueaz enni hag en liorz Jetsemani ►\n’Kichen Jetsemani : be ar Werc’hez. — Kann etre Armeniad ha Gresian.\nUgent munuten goude, e pozomp e-biou da Jetsemani, a zo ouz troad mene ar Gwe Oliv, ’læc’h e kroger da zevel pa deuer euz a Jeruzalem : ’stok da gær.\nE-traou deuz ar oetur adarre, ’vit mont da welet al liorz en em dennaz Jezuz enni goude e goan divezan, ar gleuzen vein a zo bet test d’e agoni, ha be e Vamm Zantel.\nBe ar Werc’hez en em gav tost d’ar Sedron, er penn-kroec’h euz traouien ar berejo, traouien Jozafat. Mervel a reaz, ’vel m’hon deuz gwelet, war ar mene Sion : mes aman e oa bet douaret he c’horf sakr. Eur gaer a iliz, savet ha had-savet meur a wech, a zo war he be, eur be goullou, ’vel hini hon Zalver. Rak, hen gout a ret, korf an Itron Varia na chomaz ket ennan da vreinan. Goude bean bet en douar epad tri de, e teuaz æled, a-beurz Doue, d’hen tennan ac’hane, ha d’hen sevel, leun a vue, d’ar baradoz. An Assomption a rer deuz ar myster-ze, hag an hano-ze a roer ive d’an iliz a zo bet savet ’vit delc’hel envor anean.\nTro war zro d’ei eo bet uhelaet an douar, en *hevelep doare ma zo kalz da zisken ’vit mont enni. Da gentan eur viñz ledan, a bep tu d’ei eur regennad tud laour o c’houlen an aluzen, a gas an nen betek ar porz-arauk. Goude e kaver c’hoaz hanter kant pazen adalek an nor-dal betek leur an iliz. Bet eo stoufel kement prenest a roe skierijen d’an diabarz : lampo e-leiz a zo e-pign ouz ar volz, mes *didan ec’h int holl, ha na welfemp taken e-bed panevert e teu ar zakrist armeniad, eur maout a zen, da sklerijenni anomp gant eur pennad golo.\nYa, eun den kaer eo hon ambrouger, hag eun den krenv ive, herve ’pez am euz klevet aboue. Ar 7et a viz ebrel 1902, de lun ar c’hazimodo, pa oad o paouez prennan an norjo da zerr-noz, e klefchet leuskel daou pe dri denn diabarz an iliz.\nRaktal ec’h eaz eun den da c’helvel tud ar polis.\nAn Au. Pacha, heñ e-unan, rener Jeruzalem, a ziskennaz hag, arru ouz toull ’nor, a c’hourc’hemennaz d’an daou zakrist, hini an Armeniaded ha hini ar c’hresianed, dont da zigeri d’ean.\nKerkent e trouz an alc’houe er grogen, hag e tro an nor war he marc’h. « Hanta ! penauz eman ar bed aman ganac’h ? Petra ho peuz-hu da leuskel tenno er c’hiz-ze ? Pelæc’h ’man egile, ar zakrist gresian ? - Fe vad, Au. Pacha, ’me an Armeniad, deuet mar plich, dam heuilh, hag e welfet. »\nHag i war eun dro en traou gant ar viñz vein.\nPac’h int arru war leur an iliz, « Setu ’nean aze, « autro, » e laraz an Armeniad d’ar pacha ’n eur diskoel d’ean en eur c’horn teñval eun dra bennag hanval aoalc’h ouz eur bakaden ereet gant liammo, mes eun dra a glaske finval hag a hirvoude. « Arsa, ’me ar gouarner, me ’gred oc’h sod ! Liammi an den paour-ze en eun doare ken kri ! Hag en eul læc’h a zellet c’hwi ’vel eul læc’h santel ! — Fe, autro, paneved ec’h on deut a-benn d’hen pakan, e vijen bet me paket gantan, ha paket viloc’h : kavet ho pije anon astennet aman war al leur, ha me maro-mik. Lausket ’neuz warnon tri denn gant e revolver, mes c’houitet ’neuz ac’hanon. Me neuze ’zo æt eün d’ean, ha, tapet ganin ma c’hreñv warnon, am euz lemet digantan e arm ha staget d’ean e izili an eil ouz egile. — Mad, ma fautr : n’out ket eun hanter-goas. »\nN’eo ket eta heb *abek e ræn bremazonn eur maout a zen eus ma Armeniad. Mes, ’michans, e sonj ma lennerien n’eo ket heb abek ive e savaz c’hoari gaer etrezan hag ar zakrist gresian. Oh ! nan, ha ’c’het da welet e oa peadra aman da lakat ar poultr da devi.\nAn de-’rauk, o defoa laket ar C’hresianed eur c’holoen lustrin neve war unan euz skabello an iliz, mes heb bean ’n em glevet gant an Armeniaded, a zo, kenkoulz hag i, perc’hen d’an iliz, Petra ’reaz neuze sakrist an Armeniaded al lun, pa oa alc’houeed an norjo war e gein ha war gein sakrist ar re all, nemet lakat eur gadren goat neve endro d’eun daulen a oa e-pign ouz be ar Werc’hez.\nNa oa ket peurechu gantan e labour pa glevaz leuskel eun tenn war hed taul d’ean, hag eun all goude, hag eun all c’hoaz.\nGoud a rer ’pez o c’hoarveaz goude : amzer aoalc’h am euz laket d’hen displegan, ha re amzer zoken : kazi drouk ’zo ennon breman o vean komzet d’am lennerien deuz an *hevelep skandal, goude ’oan krog da vont gante bete be hon Mamm Zantel. Koulskoude e kredan n’am euz ket kollet ’vit se o grad vad. Kement-man an euz roet da c’hout d’ê ec’h eo prest ar C’hresianed hag an Armeniaded, kristenien distag euz ar gwir Iliz, d’en em zibri etreze, ha ’vit an disteran tra.\nPiou breman a vo souezet, mar gwel ’nê o klask dibri ar gatoliked ? Ar C’hresianed dreist-holl a zo en o c’henver evel chas klanv : heskignuz ho c’hoant d’ê da grigi. Gwelet hon deuz ’nê en Betleem hag en Jeruzalem o harzal ouz bugale zant Fransez, hag o krigi enne betek sunan o goad. N’euz forz : ar re-man a dalc’h mad memes tra : evit netra na lauskfont al lod o deuz en iliz ar Ginevelez, hag en iliz ar Be Santel. Santout a reont eman dorn Frans o harpan ’nê ha, dre-ze, ec’h int hep aon.\nBreman ’zo kant hanter kant vla, siouaz ! na gavchont ket kement a skoazel euz he feurz, hag e renkchont tec’hel euz iliz an « Assomption », euz an iliz mac’h omp breman enni, hag a c’holo be ar Werc’hez vinniget.\nEman aboue etre daouarn ar C’hresianed hag an Armeniaded, a dalc’h enni bep a zakrist.\nPe ’c’h eo kaer iliz an « Assomption », pe na n’eo ket, n’on ket ’vit hen laret, pa n’am euz he gwelet nemet gant sklerijen eur gantoulik c’holo a douge ar zakrist armeniad. N’eo ket auterio a vank enni. Mes an hini ’zo ar bravan kempennet eo an hini o zo war be hon Mamm Zantel. Bean ’zo ’uz d’ean ’vel eun tok a bouez war bilhero moan hag a zo stignet war e du dindan eur gwiad gloan marigelled. Stoui ’reomp dirag ar be santel, ha, goude bean laret trugare da Zoue da vean miret euz ar breinadur korf dinam an Itron Varia, e c’houlennomp digantan, evidomp ha ’vit a re a garomp, ar c’hraz d’en em gavout da fin ar bed wardro ganti, korf hag ine, en gloar ar baradoz.\nEun induljans vras a dalv d’imp hon feden : mes gallout a reomp he gonid e-læc’h-all : bet eo staget gant ar pap Leon XIII ouz iliz Itron-Varia-Franz, o vean n’eman ket iliz an « Assomption » etre daouarn ar Gatoliked.\nAdtapet diwar « https://br.wikisource.org/w/index.php?title=Seizved_pennad_—_XVI&oldid=104836 »\nKemmoù diwezhañ degaset d'ar bajenn-mañ d'an 1 Eos 2017, da 10:21.


Ar panelloù Divyezhek - 13 munud e Breizh\nPublié le 26/11/18 10:55 -- mis à jour le 26/11/18 10:55\nBiskoazh kement all, panelloù divyezhek zo bet staliet gant ar Stad war vord an hentoù bras ! N'eo ket bet aes memestra, pa soñjer er stourmoù kaset da benn gant Stourm Ar brezhoneg hag Ai'ta ! Ha n'eo ket achu an hent...\n13 munud e Breizh, un abadenn nevez savet gant Brezhoweb ! Er gelaouenn-mañ e kinnig Dewi deomp d'ober ul lamm en amzer dremenet evit kompren deus pelec'h eo deuet ar goulenn-se. Evit kompren hiroc'h eo en em gavet Dewi gant tud a-bep seurt, deuit war e lerc'h !\nHerve Ar Beg (Stourm Ar Brezhoneg)\nFañch Peru (Maer Bec'hed Konfort er bloavezhioù 1980)\nTomaz Laken-Kakez (Skrivet gantañ ur master war Stourm Ar Brezhoneg)\nLena Louarn (Eil-prezidantez ar rannvro)\nPascal Lelarge (Prefed Penn ar bed)\nFulup Jakez (Rener Ofis Publik ar Brezhoneg)\nDa welet ivez war lechienn Brezhoweb : Panelloù Divyezhek (voir le site)


Yann Vadezour Olieroù - Wikipedia\nYann Vadezour Olieroù\nYann Vadezour Olieroù, pe Jean Baptiste Oliéro e galleg, ganet d'ar 1añ a viz Gouere 1856 e Lokmaria-Kaer, marvet d'an 19 a viz Ebrel 1930 e Santez-Anna-Wened, oa ur beleg breizhat hag a savas kantikoù ha levrioù relijiel e brezhoneg Gwened.\nBeleg e voe e Sine, e Pluverin, e Kistinid hag en Alre. Gant an anv-pluenn Golvañnig e sinas barzhonegoù a voe embannet er gelaouenn Dihunamb. Kenlabourat a reas ivez gant Brediah er Fé, adalek 1881. Ouzhpenn treiñ levrioù relijiel e brezhoneg e savas ivez kantikoù ha kanaouennoù all, en o zouez En hani e garan, ken brudet bremañ.\nAvièl er Sul, moullerezh Sant Mikel Kervengi, Langonned, 1908\nEn Aviel, moullerezh Lafolye, Gwened, 1913\nLivr pédenneu, overenn, ha gospéreu, e kenlabour gant Matelin Prielleg hag Aogustin Gwilhevig, moullerezh Lafolye, Gwened, 1927\nAdtapet diwar « https://br.wikipedia.org/w/index.php?title=Yann_Vadezour_Olieroù&oldid=1843910 »\nKemmoù diwezhañ degaset d'ar bajenn-mañ d'an 20 Eos 2019, da 17:01.


Unwiskoù hag ardamezioù ar Schutzstaffel - Wikipedia\nUnwiskoù hag ardamezioù ar Schutzstaffel\nAr soudard Werner Lorenz gant unwisk du an SS\nUnwiskoù hag ardamezioù ar Schutzstaffel a oa reoù damsoudardel evit ar renkoù er Schutzstaffel. Implijet e voent gant an SS etre 1925 ha 1945, evit krouiñ un diforc'h anat etre an aozadur-se hag ar peurrest eus al luioù alaman, nerzhioù ar Stad Alaman, hag ar Strollad Nazi.\nUnwiskoù, design ha talvoudegezh[kemmañ | kemmañ ar vammenn]\nBez e oa bet unwiskoù gant doareoù lies implijet gant an SS hervez ar mare. An hini du-pod a zo chomet an hini brudetañ. Implij al livioù du-gwenn-ruz a oa diazez e-pad mare an Impalaeriezh alaman, adkemeret e oant bet gant ar strollad Nazi. Al liv du a oa unan implijet mat gant ar strolladoù faskour: ar roched zu a oa implijet gant al luskad faskour italian a-raok ma vefe implijet ar memes liv en Alamagn ha krouet an SS. Implij al liv du a oa ivez unan hengounel. Soudarded emzifenn ar varc'hegiezh (Leibhusaren) o tiwall roueed Prusia hag impalaerien Alamagn a implije unwiskoù du gant an ardamez klopenn hag eskern kroaziet, ar memes tra a ranke bezañ evit strollad emzifenn ar Führer.\nSavet e oa bet spis an unwiskoù-se evit degas aon ha diskouez urzh. Evel ma tisklêrie Himmler, penn uhelañ an aozadur : "Gouzout a ran e vez kalz tud klañv pa welont an unwiskoù du-se; kompren a reomp mat ha ne c'hortozomp ket e vefe karet gant kalz tud."\nE-pad ar brezel, an embregerezh sevel dilhad brudet dre ar bed hiziv-an-deiz Hugo Boss, en devoa produet milieroù a unwiskoù evit an SS hag evit nerzhioù lu Alamagn dre vras; resisoc'h, an unwiskoù du SS a oa bet treset gant Karl Diebitsch ha Walter Heck.\nUr wech kroget an Eil Brezel-bed e oa ral gwelet an unwiskoù du. Unvezioù stourm an SS-Verfügungstruppe (SS-VT) ha goude-se re ar Waffen-SS a implije reoù diazezet war ar griz-gell (feldgrau) implijet gant ar Wehrmacht met gant ardamezioù SS. Darn eus izili an SS a zouge unwiskoù diazezet war re ar Waffen-SS. Ar skourrioù er Reich a oa sañset implij dilhad trevourien (evel re ar Gestapo ha Kripo) a voe dafaret gant unwiskoù SS feldgrau en tiriadoù aloubet evit chom hep bezañ kemmesket gant an trevourien.\nA-fed ardamezioù, unwiskoù an SS o devoa bet e-leizh anezho. Ar re tro-dro d'ar gouzoug a oa bet ar re implijetañ evit diskouez ar renk, re an divskoaz evit ar renk hag al lec'hiadur en aozadurn. Ouzhpenn-se e oa implijet ivez ardamezioù evit ar mañchennoù ha patcoù mañchennoù diamant evit diskouez dre un doare enorus renkoù pe skourrioù eus an SS.\nAn SS-Aufseherin, gwarderezed gwallvrudet ar c'hampoù-bac'h\nUnwiskoù hervez ar mare[kemmañ | kemmañ ar vammenn]\nKentañ unwiskoù SS (1925–1928)[kemmañ | kemmañ ar vammenn]\nAn aozadur SS a oa bet awenet ha gwriziennet e meur a aozadur all evel re ar Freikorps ha skourrioù ar strollad Nazi. E-touezh an holl re-se e voe dreist-holl ar vrigadenn morlu Erhardt, ar Stahlhelm, hag ar Sturmabteilung (SA). E-penn kentañ e oa suj an SS d'an aozadur SA. Ar c'hentañ unwiskoù hag ardamezioù a voe douget gant an SA a oa reoù dammsoudardel savet gant na nazied kentañ o kemmesket gant re ar C'hentañ Brezel-bed. Evel re ar Freikorp e veze kavet neuze gant ar re SA botoù soudarded uhel, kontili, ha tokoù kepi. An eizh a dud Stabswache (unvez gward), a oa difennerien personel Hitler, adanvet buan Stosstrupp (unvez stok), a implijad adal Mae 1923 ar glopenn hag an delienn gwezenn derv evel ardamez. Ar re-se a oa implijet dija alies gant unvezioù soudardel Europa en o a-raok.\nAn ardamez hengounel "Danziger" Totenkopf implijet gant an SS etre 1923 ha 1934\nE 1924, pa oa bet difennet ar Strollad Nazi dre lezenn goude Putsch Munchen, penn ar Frontbann (SA kuzh) Gerhard Roßbach en devo kavet ur mirva unwiskoù rochedoù gell eus ar Brezel-bras en Aostria. Ar re-se a oa unwiskoù evit ar vroioù tomm. Pa voe adsavet an SA (gant diazez an SS) e 1925, pa oa bet dieubet Hitler diouzh an toull-bac'h, ar rochedoù gell-se a oa deuet da vezañ an unwisk diazez d'an SA hag SS.\nDastumadenn dilhad Hugo Boss bloavezh 1934\nAdtapet diwar « https://br.wikipedia.org/w/index.php?title=Unwiskoù_hag_ardamezioù_ar_Schutzstaffel&oldid=1781694 »\nKemmoù diwezhañ degaset d'ar bajenn-mañ d'an 19 Gen 2018, da 16:15.


Me a vezo Sant ! - Wikimammenn\nMe a vezo Sant !\nTi moulerez Sant-Gwilherm, 1911 (p. 113-116)\n◄ Me a yelo d’ar gear Me a vezo Sant ! Laer an irvin ►\nEn darn vuia eus tiegeziou Breiz ema c’hoaz, a drugare Doue, ar c’hiz da lenn bemnoz buez ar zent a-raok grasou. Giz vat, din da veza meulet ; n’oufed ket alia re d’he c’hemeret an tadou hag ar mammou, ar vistri tiegez, o deus he lezet da goueza pe n’o deus-hi bet morse. Piou a lavaro ar vad a ra nebeut ha nebeut er c’halonou ? Ar prezegennou a zoug da gredi, mes ar skoueriou a a jach da ober ; n’eus bet gwelet morse netra kaeroc’h eget skoueriou Jezuz-Krist hag ar zent.\nLennomp eta bemdez buez ar zent. Ha pedomp holl a-unan en tiegez. Netra dudiusoc’h eget gwelet an tad, ar vamm, ar vugale, ar mitisien daoulined da bedi dirak kroaz en tiegez ! Netra gwelloc’h da denna warnan bennoz an nenv.\nEur vamm he devoa pevar bugel yaouank ; lakaat a rea he foan da ober anezo bugale fur, devot ha madelezus, hag ez-vihanik e teskent ren eur vuez e gwirionez kristen. Bemdez e lavarent o fedennou a vouez uhel dindan lagad o mamm. Houma a lavaras d’ezo eun nosvez a oe : « Na me ave eürus ma rofe Doue d’in ar c’hras da welet unan ac’hanoc’h o tont da veza sant ! »\nAr yaouanka a zavas en e zav da lavaret :\n— « Me, mamm, a vezo sant ! »\nAr paotr a zalc’has d’e c’her : dont a reas da veza sant Per Selestin.\nKement-ma a ziskouez pegen talvoudek eo kentelia mat ar vugale war al lezen gristen dre ma teu o zammik skiant d’ezo. Al labour-ze a zell dreist-oll ouz ar vamm ; den n’hell hen ober kouls hag hi.\n— Hep, mevel, eur biftek evit pevar, mar plij, hag hep ava lou : n’em eus ket ezom avalou !\nAr vourc’hisien a davas hag a reas meur a zell korn. Nec’het oant. Ha petra rea d’ar mec’hieg dont brema da c’houlen biftek, goude beza goulenned boued vijel ? E gwirionez, eun dra nevez bennak a yea da dremen.\nAr mevel e-unan ne c’houie petra da zonjal, hag a jome eno rampet, digor frank e c’hinou gantan. Ha Job da lavaret adarre :\nEur biftek evit pevar !… mar na ra ket ze diez d’eoc’h !\nAn holl lagadou a yoa o para war ar skolaer. Ar biftek a deuaz, ha Job a reas gantan kement a damm hag a lavar-treuz en toa klevet enep e feiz.\nGervel a reas eur c’hi a yoa eno e kichen e vestr, puchet war e zaou droad adrenv, o c’hedal e damm :\n— D’it te, kamalad. em.ezan o roi an tamm kenta d’ar c’hi ; ar gwener a zo eun dervez evel ar re-all !\nChik hiniennou a deuaz da veza gwall hir.\n— Del, emezan eun eil gwech, pak adarre ! Diskiant ma ’z out, daoust ha falloc’h eo ar c’hig da wener eget d’ar zul ?\nKrosmol a zave etouez ar vourc’hisien.\n— Ar beg moan-ze a zo oc’h ober gwap ac’hanomp-ni !\nEdo an trede tamm e beg fourchetez Job. Ar c’hi a yoa fouge ennan, e c’hellit kredi ; e ziskouarn sounn war e benn, e lost o fichal, ne zistage ket e zaoulagad diwar ar paotr a yoa ker mat evitan.\n— Dioc’h da zaoulagad eo anat out spereded kaer ! Te, marvat, a zo eus da amzer, ha ne rez fors ebet eus ar c’hiziou koz o koueza en o foull ! Debr ’ta !\nPa glevas distrei d’ezan en doare-ze ar c’homzou en doa lavaret eur pennad araok, perc’hen ar c’hi a zavas ar rusder d’e dal hag a c’halvas e vignon blevek de gaout. Hema a zentas raktal, daoust d’ezan d’en em blijout e kompagnunez Job. E lagad a gendalc’has da bara war ar paotr en doa great ker brao d’ezan. Job a gemeras ar pevare tamm, an diveza, hag a zavas anezan d’hen diskouez d’ar c’hi. Meur a vourc’hiz a yoa en em roet da c’hoar zin ! peadra a yoa.\n— Alo, Loulou ! kemer hema c’hoaz, an diveza eo avat. Mar neus da ober evit beza den a zoare nemet dibri kig da wener, te c’hell lavaret gant lorc’h ez out eur c’hristen eus an dibab !\nAn holl en dro-ma a zirollas da c’hoarzin. An daouarn a strakas en enor d’ar studier kalonek a ouïe ker brao-all distroi d’o ferc’hen ar vein o doa taolet en e liorz. Ar re zoken a yoa bet ar muia glazet a lavaras neuze :\n— N’eus ket da lavaret, devet omp gantan !\nAr big laer\nE Pariz ez oa eun orfebrer hag a golle bemdez eur braoig ben nak a dalvoudegez vras; ha setu hen o lakat en e benn ober eun enklask evit kaout al laer. Al laer-ze, war e veno, a ranke beza eus an ti, mevel pe blac’h. Da houma ez aje da genta. Dibab a eure eun dervez gouel, ha war êun digarez bennak e reas d’ar plac’h chom he-unan war-dro an ti. Lakeat en doa araok mont en hent eun toulladig mein a briz war an daol, hag e reas evel p’en dije ankounac’heat anezo. Meur a hini a yoa diank pa zizroas an aotrou d’ar gear. « Sklear eo brema, emezan, va flac’h eo al laer ! » Hag ez eas d’he zamall d’an archerien. Ne badas ket pell ar prosez : ar plac’h kez a oe barnet da veza dibennet… — Evit eun torfed ha n’he doa ket great !!!\nMeur a vloavez goude, an orfebrer a welas eun deiz eur big, savet gantan hag a garie kalz, o kemeret eur walen aour gant he beg hag o vont ganti ac’hano d’eur wezen gleuz en em gave dem dost d’an ti. Mont a reas d’he heul, ha pebeus souezen a dapas pa welas eno an holl draou kaer ha pinvidik a yoa bet laeret d’ezan ! N’em eus ket ezom da lavaret pegen glac’haret e oe an orfebrer dirak an torfed en doa great o lakat barn d’ar maro eur grouadurez divlamm. Mennout a eure koll e benn. Eun toullad arc’hant a roas evit ma vije lavaret da viken eun oferen ar bloaz evit e blac’h kez.\nArabat barn re vuhan.\nAdtapet diwar « https://br.wikisource.org/w/index.php?title=Me_a_vezo_Sant_!&oldid=160241 »\nKemmoù diwezhañ degaset d'ar bajenn-mañ d'an 26 Ebr 2020, da 13:34.


Petőfi, livet gant Soma Orlai Petrich er bloavezhioù 1840\nSándor Petőfi (pe Petőfi Sándor hervez ar boaz hungarek, distaget [ˈpɛtøːfi ˈʃaːndor]) (1añ a viz Genver 1823 - 31 a viz Gouere 1849) a oa ur barzh hungarek hag a seller outañ evel barzh broadel Hungaria. Unan eus pennoù bras Dispac'h Hungaria e 1848 e voe. Gantañ e voe skrivet Nemzeti dal , ur varzhoneg hag a lakaas an Dispac'h da darzhañ, diouzh a lavarer.\nGanet e voe da zeiz kentañ ar bloavezh 1823 e Kiskőrös, e Rouantelezh Hungaria hag a oa ul lodenn eus Impalaeriezh Aostria da neuze. Mab e oa d’un tavarnour-kiger a orin slav ha d’e wreg, ur Slovakez anezhi. E dud a gasas anezhañ da skolioù mat met koll he madoù a reas ar familh ha rankout a reas ar mab kuitaat al lise da 16 vloaz. Mont a reas d’ober labourioù bihan e c’hoarivaoù ha da gelenn, kent mont da soudard e Sopron, etre 1839 ha 1841. Goude e voe komedian ha studier e Pápa, ur gêr eus kornôg Hungaria. Ar varzhoneg kentañ a voe embannet gantañ, e miz Mae 1842, a oa sinet Petrovics, anv e dad. Met buan, e fin ar bloaz 1842, en em lakaas da sinañ Petőfi, stumm hungarek an anv-se, hag a dalvez « mab Pêr ». Daoust da orin e dud e tiskouezas, adal e skridoù kentañ, ur vrogarouriezh entanet evit Hungaria. Ul labour kazetenner a gavas e Pest hag embann a reas un dastumad barzhonegoù kentañ e 1844. Dimeziñ a reas e miz Gwengolo 1847. Goude e levr kentañ e teuas da vezañ ur barzh hag a blije d’ar vrogarourien hag a zisplije d’ar virourien.\nE Pest e taremprede tud yaouank all, lenneien ha studierien, hag en em gave kenetrezo alies da gas an hungareg war-raok evel yezh lennegel, e-lec’h an alamaneg. Ar c'hoariva a-vicher kentañ en hungareg (Pesti Magyar Színház) a voe digoret da neuze, e 1837. Bez’ e voe Petőfi e-touez pennoù an Dispac’h a darzhas e miz Meurzh 1848. Kemer a reas perzh er skrid anvet 12 Pont (12 poent, goulennoù graet ouzh an Tiegezh Habsburg) ha sevel a reas ur varzhoneg anvet Nemzeti dal hag a seller outi evel uhelboent e oberenn.\nE varzhoneg Nemzeti dal\nLennet e voe e varzhoneg gantañ dirak ar bobl emsavet e Pest, d’ar 15 a viz Meurzh 1848, da c'helver an dud da stourm evit dizalc’hiezh Hungaria. Goude-se e kemeras perzh en emgannoù. Mont a reas Petőfi diwar wel en emgann Segesvár (Sighișoara bremañ), un emgann a-enep ar Rusianed deuet da sikour an Habsbourged. Eno, d’an 31 a viz Gouere 1849, e stourme e-kichen ar jeneral Józef Bem, un dispac’her polonat divroet. Moarvat e voe lazhet e-pad an emgann, evel m’en doa diouganet e-unan en unan eus e varzhonegoù. Abaoe e seller outañ evel un haroz hag ur barzh broadel.\nTroet e voe lod eus e varzhonegoù en alamaneg hag e tchekeg, hag eñ bev c’hoazh, ha meulet e voe e oberenn gant Nietzsche ha gant Victor Hugo. Goude e varv e teuas da vezañ, dre Europa a-bezh, un arouez eus ar stourm evit frankiz Hungaria.\n↑ Illyés, Gyula. Jean Rousselot (trad.). Vie de Petőfi (e galleg). Gallimard, Pariz, 1962\n↑ Didier, Béatrice (ed.). Dictionnaire universel des littératures, Presses Universitaires de France, Pariz, 1994, levrenn 3, pp. 2796-2797\n(hu) Oberennoù Sándor Petőfi\n(fr) Buhez Petőfi – holloueziadur Larousse\nAdtapet diwar « https://br.wikipedia.org/w/index.php?title=Sándor_Petőfi&oldid=1978121 »


Pajenn:Sales - Introduction d’ar Vuez devot.djvu/313 - Wikimammenn\nPajenn:Sales - Introduction d’ar Vuez devot.djvu/313\ncouarn digant Elieser, pehini a yoa un den ha ne doa quet anavezet er vro-se, ne deus douet ebet n’en divise droug-songet eus an diou blac’h-se, pere a yoa un exempl a chastete, hoguen hep ræson hac hep sujet vise : rac pa vez un action indifferãt anezi e-unan, och allout beza ha droug ha mad ; ur suspicion temerer eo tenna ur goal gousecanç anezi, nemet cals a circonstançou a roe leac’h cre da guemense : ur jugeamant temerer eo ive tenna cousecanç eus a un action evit blam an den : mæs an dra-mân a livirin sclerroc’h eber.\nErfin ar re pere o deveus sourci bras eus o c’houstianç, ne dint nemeur sujet da ober jugeamanchou temerer : rac evel ma teu ar guenan, o velet ar breuillardou hac an amser drist ha couabrec, d’en em denna en o c’hest evit menagi hac embreguer ar mel, evelse songesonou an eneou mad ne sortiont quet var objedou brouillet nac etouez an actionou tenval ha couabrec eus an nessa ; mæs evit trei divarnezo, en em dennont hac en em zestumont er gailon evit furmi ha menagi en interieur ar resolutionou mad d’en em amanti o-unan. Micher un Ene lesirec hac inutil eo en em amusi da examina buez an nessa ; excepti a ràn ar re pere o deveus carg eus a re-all quen e famil hac e tieguez, quen e public : rac un darn vras eus o c’houstianç a gonsist o lacat evez hac o veilla var\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/313&oldid=118506 »\nKemmoù diwezhañ degaset d'ar bajenn-mañ d'an 7 Eos 2018, da 15:53.


dinerzh - Wikeriadur\n(Anv-gwan hag anv-kadarn) Savet diwar ar rakger « di- » ha an anv-kadarn « nerzh ».\nDa geñveriañ gant ar ger kembraek dinerth.\n(Furm verb) Savet diwar « dinerzh- », pennrann ar verb « dinerzhañ », hep dibenn-ger.\nA zo gwan, hep nerzh: tud dinerzh.\nMet ar pennhêr a redas kerkent d'ar park, hag a welas eno ar pevarzek kazeg o peuriñ, ha gante trizek ebeulez kaer hag un ebeul fall ha dinerzh. — (Fañch an Uhel, Kontadennoù ar Bobl/2, Al Liamm, 1985, p. 145.)\nRe zinerzh on ... — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 43.)\nMez ho doa, me gred, ar zoudarded o veza bet kement-all o kerc'hat d'ar prizoun eur plac'h iaouank dinerz ha diskoazel. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 288.)\nun den dinerzh e spered : digalon\nDiwar-benn diedoù : hep alkool, pe kafein, pe tein.\nGwin dinerzh, kafe dinerzh, te dinerzh.\ngalleg : inerte (fr) , apathique (fr) , atone (fr)\nkembraeg : dinerth (cy)\nsaozneg : powerless (en)\ndinerzh /ˈdiːnɛrs/ hollek gourel\nDiouer a nerzh, gwander.\nUn den dalc'het gant an dinerzh.\ngalleg : manque de force (fr) , faiblesse (fr)\nFurm ar verb dinerzhañ e trede gour unan an amzer-vremañ, en doare-disklêriañ.\nFurm ar verb dinerzhañ en eil gour unan an doare-gourc'hemenn.\nAdtapet diwar « https://br.wiktionary.org/w/index.php?title=dinerzh&oldid=280524 »\nKemmoù diwezhañ degaset d'ar bajenn-mañ d'an 9 Kzu 2018, da 12:57.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/389 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/389\nnag, (2) lakit va joa da veza parfet, o veza a-unan etrezoc’h, o kaoud ar memeus karantez, ar memeus ene, ar memeus santimant ; (3) na rit netra dre zisput ; na dre fougeerez ; mes ra zeuio peb hini ac’hanoc’h da gonsideri ar re all, dre humilite, evel gwelloc’h egethan he-unan. (4) Na zellit ket pep hini ac’hanoc’h ouz hoc’h interest hoc’h-unan, mes ive ouz hini ar re all. (5) Bezit enoc’h ar memeus santimanchou evel Jesus-Christ, (6) pehini o veza en doare eun Doue, n’hen deuz ket klasket evel eur preiz da dapout, beza par da Zoue ; (7) mes en em divisket eo bet he-unan, en eur gemer doare eur servicher, o tond da veza henvel ouz an dud ; (8) hag, o veza kemeret form eun den, ez eo en em izeleet, o tond da veza sentus beteg ar maro, ha zoken maro ar groaz. (9) Abalamour da ze ive, Doue hen deuz hueleet meurbed anezhan, hag hen deuz roet dezhan eun hano hag a zo dreist pep hano ; (10) evit ma teuio peb glin da blega en hano Jesus, en env, ha var an douar, ha dindan an douar, (11) ha ma teuio pep teod da anzav penaos Jesus-Christ eo an Aotrou, evit gloar Doue an Tad.\n(12) Dre-ze, va breudeur muia-karet, evel ma hoc’h euz sentet a-viskoas, nann hep-ken evel em frezans, mes breman kalz muioc’h pa’z oun pell diouzoc’h, labourit evit ho silvidigez gant aoun, hag en eur grena ; (13) rag Doue eo a ro deoc’h ar volontez hag ar galloud, evel ma plij ganthan. (14) Grit pep tra heb murmuri hag heb disput ; (15) evit ma viot direbech, heb tarch e-bed, bugale da Zoue, didamal e-kreiz eur raç corrompet ha fallacr, etouez pere e lugernit evel goulou er bed, o tigas enhan ar gomz a vuez ; (16) en hevelep doare ma c’heliin, en dervez ar C’hrist, en em c’hlorifia, dre n’am bezo ket redet, na labouret en vên. (17) Ha memeus mar deu va goad da veza skulliet var ar sacrifis hag an oeuvr euz ho feiz, em euz joa a gement-se, hag en em rejouissa a ran ganeoc’h holl. (18) C’houi ive evel-se, kemerit levenez, hag en em rejouissit assambles ganen.\n(19) Hogen esperoud a ran, en Aotrou Jesus-Christ, e kassin hep-dale Timoteus d’ho kavoud, evit m’am bezo ive courach, o klevet deuz ho kelou. (20) Rag n’am euz den hag a vez ken accord ganen, evit kemer sourci a-walc’h euz ar pez a zell ouzoc’h ; (21) rag holl e klaskont ho interest ho-unan, ha nann hini Jesus-Christ. (22) Gou-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/389&oldid=125514 »


Ar Person touer - Wikipedia\nAr Person touer\nAr Person touer a zo ur "c'hoari trubuilhus e tri devez hag e gwerzennou" gant Yeun ar Gow, embannet gantañ e penn kentañ ar bloavezh 1961 (bet sinet "d'an 18 a viz gouere 1960"). Moullet e oa bet e ti "Ar Skreo" er Baol, gant ur c'holoenn treset gant Joël Sevellec. Skrivet eo an destenn diouzh an doare KLT.\n2 Steuenn ar c'hoari\n3 "Eur varzoneg strafuilhus"\n4 En tu-hont d'an teatr-patronaj\n"Tri devez" eta, rannet e "divizou" diouzh donemonea ar c'hoariourion war al leurenn. E fin ar gont, ouzhpenn daou vil gwerzenn (2064) : muioc'h eget un drajedienn glasel ! Gant Roparz Hemon ivez e oa bet embannet e 1958 ur pezh-c'hoari e gwerzennoù, etre marvailh ha farsadenn, ''An dornad plouz'' ; kalz berroc'h koulskoude : 552 gwerzenn.\nE riskl an unton e oa Yeun ar Gow. E-biou ar skoilh e ya dre ober gwech gant gwerzennoù eizh troad ha gwech gant reoù dek, unnek ha daouzek troad. Strobet e vezont e koubladoù a ziv pe deir pe beder pe c'hwec'h gwerzenn. Kanoù war donioù anavezet a zeu da zistanañ ar speredoù a vare da vare.\nE-giz ma falveze d'ar skrivagner, ar yezh a zo pinvidik, ouesk ha plijus d'ar skouarn.\nSteuenn ar c'hoari[kemmañ | kemmañ ar vammenn]\nE diazez an drama, un darvoud kavet gant an noter e paperioù kozh : "maro an David, person touer parrez Goezeg, bet diskaret e miz even eus ar bloaz 1795". Ar peurrest, emezañ, a zo diouzh e faltazi.\nDevezh kentañ : e Gouezeg e 1791. En ti-kêr, emañ an aotrou Maer, Pêr an Hir, o c'hortoz an daou veleg eus ar barrez, galvet "en ano an Nasion" da douiñ fealded d'an urzhiadur nevez war-sujed ar c'hloer hag an Iliz. Asantiñ a ra ar person kozh. Ar c'hure yaouank a zinac'h, daoust ma oar mat e vo tonket d'ur vuhez kuzh ha kriz ; ar Maer a ginnig reiñ bod dezhañ ("Pêr an Hir 'n hini 'gomz ha n'eo ket ar mêr…", gw. 392).\nEil devezh. "Eur pennad amzer diwezatoc'h", er presbital. Emañ soudarded ar Republik o klask war-lerc'h ar c'hure dinac'her. Bet kelaouet gant e garabasenn, ar "sitoyan person", enket gant ar soudarded, a zeu da flatrañ Pêr an Hir, ar maer a gent. Harzet hemañ. Klask a ra tec'hout ; tizhet eo gant un tenn pistolenn. Diarbenn a ra bezañ sakramantet gant ar person touer, ha mervel.\nTrede devezh : 1795. Goude ma 'z eo bet kemennet gant ur marc'heger kevrinus emañ ar chouanted war e lerc'h, chomet eo ar person en e bresbital. Pa 'z erruont, kaer en deus arguziñ, diskaret 'vez gant tri zenn fuzuilh. Deredek a ra ar c'hure yaouank, dilhad kouer dindanañ, ha nouennañ ar person war e dremenvan.\n"Eur varzoneg strafuilhus"[kemmañ | kemmañ ar vammenn]\nN'eo ket hepken peogwir e vez gwelet marv daou zen war al leurenn - maer ha person - eo "strafuilhus" an oberenn. Trubuilh ur spered en arvar, hini ar person, sed aze an drama lakaet war wel gant Yeun ar Gow.\nDindan al linennoù da wir, e vez klevet kel ouzh librentez ar c'houstiañsoù. Da lavarout eo ur Stad ha n'emellfe ket eus ar c'hreañsoù nag an talvoudoù ; ha, war un dro, un Iliz na glaskfe ket kaout an tu war ar gouarnamantoù. Pa vez mesket relijion ha politikerezh, ar feiz gant reizh ar Roue, privilajoù an noblañsoù pe veli ar Pab, e tarzh ar brezelioù diabarzh, al lazhadegoù hep barn ha dre laer (gw. 1754-1755 : Ha ret eo kondaonedigez/A-barz laza lôned noazus ?).\nHa pa vez kaoz ouzh ar Pab, arabat ankouaat e falvez da Babed ar mare-se kaout ur gwir c'halloud politikel, ha na vo spurjet an afer-se nemet e 1929 gant emglev al Latrano. Peadra da brizañ ar bomm a laka Yeun ar Gow war ziweuz e berson : "…kiriek ar gredenn drist/Diwar-benn beli Vikel Krist" (gw. 600-601). Gwir eo, emeur e 1961, e kreiz-krenn prientiñ ar sened-meur Vatikan II.\nKistion an darempredoù etre ar Stad hag an Iliz a zo liammet en oberenn gant ur sujed larkoc'h : penaos e cheñch menoioù ha stuz an dud. Aner klask cheñch anezhe dre heg, pe e vefe dre nerzh al lezenn hag ar c'hastiz ofisiel, pe dre wask ar spont enebet d'al lezenn. E grad an nen emañ an dalc'h… betek ur poent. "Ma skiant-vat a ziskouez din/Petra da ober hag her grin" (gw.247-248), a embann ar person. Padal, en e-unan en em gav, distok diouzh ur bobl sonnet alies gant dall gredenn (Pêr an Hir) pe voazamant diforzh (ar garabasenn). Disfizius e chom Yeun ar Gow e tro-spered ar gwardoù-araok, diefed tra ma ra fae war c'hizioù o gwriziennoù don.\nEn tu-hont d'an teatr-patronaj[kemmañ | kemmañ ar vammenn]\nSe 'zo kaoz, hep mar, ez eus bet roet pouez dalc'hmat gant Yeun ar Gow d'al labour sevenadurel war-dro ar brezhoneg, dre ar c'helenn er skolioù e-lec'h ma oa posupl pe dre sevel kontadennoù. Ar Person touer eo ar pezh-c'hoari nemetañ bet embannet gantañ : un oberenn start dre he ment, he stumm, he danvez, a ya pelloc'h eget an dudi evit ur sulvezh goude ar gousperoù.\nMarteze eo ur seurt testamant speredel. Soñjal a ra ar skrivagner, kerkoulz hag e prantad an Dispac'h bras, e enkadennoù koustiañs bet treuzet a-hed an ugentvet kantved gant an dud a Iliz, gant tud an Emsav hag, a-benn ar fin, gant pep "sitoyan".\nBloaz war-lerc'h, un astenn a gavo ar brederiadenn en ur mod disheñvel gant ''Ar Gêr Villiget'' : un distro istorel a bemzek kantved, talvoudus ur wech c'hoazh da lemmañ hor sell ouzh ar bed a vremañ.\nAdtapet diwar « https://br.wikipedia.org/w/index.php?title=Ar_Person_touer&oldid=1776978 »\nKemmoù diwezhañ degaset d'ar bajenn-mañ d'an 6 Kzu 2017, da 14:11.


Buhez ar Sent/1837/Platon - Wikimammenn\nBuhez ar Sent/1837/Platon\n◄ Mari Egyptianes Platon Vinçant Ferrier ►\nAr pevare devez a viz Ebreul.\nSANT PLATON, ABAD.\nAr Sant-mâ a voe ganet e Constantinopl. Goude maro e dad hac e vam, e oue lequeet dindan gouarnamant ur Yontr, pehini a guemeras sourci bras d’en instrui ervad er studi hac er vertuz. Petra bennâc ma voa yaouanc, pinvidic hac eus ur famill distinguet, e quitaas pep-tra evit mont en ur Gouent, e pehini e heulias ur Reglen austerus meurbet. Pa c’houlennas beza recevet etouez ar Religiuset, an Tad Superior a fallas dezàn en disalya, en ur lavaret n’en devoa quet nerz avoalc’h, evit souten ur vuez quer rust ; mæs respont a eureu gant modesti : Ma ne doun quet capabl, va Zad, eus a draou bras, prest ha disposet oun da oboissa deoc’h e quement a ordrenot din : ur volontez vad am eus, ha lacaat a ràn va fizianç e graç Doue. Ur respont quer fur ha quer couraichus a reas e receo. Biscoas ne voe guelet ur Religius humploc’h evintâ, na fideloc’h da viret an oll Reglennou. An Oræsoun hac ar studi eus ar Scritur Sacr a ree e oll pligeadur ; ha destum a eureu en ul Lêvr an traou caëra comprenet e Scridou an Tadou Santet eus an Ilis.\nGoude beza prezeguet e Constantinopl, ha græt enno ur mad infinit, e voe græt Abad eus a Gouent Saccüt. Ar Gouent-se e devoa ezom eus ur Superior santel evit e refurmi : ar Sant-mâ er greas. Assista a eureu ive en eil C’honcil general a Nicee, e pelec’h e roas mercou eus e squiant bras hac eus e zêl ardant evit an Ilis.\nAn Ampalaer o veza deut var boez un digare fall da zilezel e vreg evit quemeret un all ; an Den santel-mâ a represantas dezàn ar goal exempl a roe dre eno d’e bopl. Ar Prinç-se, dallet gant e inclination direglet, a reas e arreti hac e zerc’hel en ur prison. Petra bennâc ma souffre eno ur guir Verzerinti, e vige guelet bepret quer countant ec’his pa vize bet en e Gouent. Var-dro ur bloaz goude, ar Prinç maleürus-se o veza collet e Stadou hac e vuez, ar Sant a sortias eus e brison hac a zistroas de Abati.\nPa santas e tostee e heur diveza, e c’halvas an oll Religiuset ; ha goude beza roet dezo e venediction, e reas e zouguen var bord e vez. Quentre ma remercas ar plaç destinet evit e enterri, e lavaras : chetu ar plaç eus va repos bete fin ar bet. E union gant Doue a oue continuel betec ar moument diveza ; ha ne heanas da bidi, nemet pa heanas da veva. Mervel a eureu d’ar Sadorn araug ar Sûl Bleuniou eus ar bloaz 813, oaget a naontec vloaz ha tri-uguent.\nSant Theodor e Zisquibl hac e successor, pehini en deus scrivet Histor e Vuez, a zeu d’e aichui dre ar beden-mâ : Pasce mecum hunc gregem quem multo labore et sudore collegisti, etc. Va Zad santel, pliget gueneoc’h sellet ouzon dious an Eê, ha oa sicour da instrui ha da c’houarn santelamant ar vanden Religiuset pere o deus coustet quement deoc’h da assambli ha da instrui. Bellit varnezo, conservit-o, ha pliget gueneoc’h protegit quen ar re so avancet en hent eus ar berfection , quen ar re a so choas o cournanç : beza ez-int oll ho pugale, quercouls hac an hini hoc’h eus leset dezo evit Tad : bezit protector evidomp-oll dirag Doue, evit ma teuimp da viret gant fidelite e Lesen hac e C’hourc’hemermou, da imita au exemplou a vertuz hoc’h eus roet deomp en ho puez, ha da berseveri bet er fin er santelez a c’houlen ur stad e pehini oump angaget.\nAdtapet diwar « https://br.wikisource.org/w/index.php?title=Buhez_ar_Sent/1837/Platon&oldid=61944 »\nKemmoù diwezhañ degaset d'ar bajenn-mañ d'an 27 C'hwe 2014, da 11:00.


Raphaëla le Gouvello - Wikipedia\nRaphaëla le Gouvello du Timat, anavezet gwelloc’h gant hec'h anv berraet Raphaëla Le Gouvello, zo bet ganet d’ar 4 a viz Mae 1960 e Pariz. Genidik eo eus Pennestin er Mor-Bihan. Renerez ur c’hevredad ha plankennerez war an dro eo. Peder gwech eo deuet a-benn war he flankenn-dre-lien da dreizhañ digenvez hag hep skoazell :\nar Meurvor Atlantel e 2000,\nar Mor Kreizdouar e 2002,\nar Meurvor Habask e 2003\nMeurvor Indez e 2006.\nPorzhioù loc'hañ ha degouezhout treizhadennoù Rafaëla le Gouvello : ar Meuvor Atlantel (2000) ; ar Mor Kreizdouar (2002) ; ar Meurvor Habask (2003) ; Mor Indez (2006) ; ha tro Breizh-Veur (2007) (N'eo ket an hent gwir a zo treset etre ar porzh loc'hañ hag ar porzh degouezhout)\n2 An treizhadennoù\n2.1 Treizh ar Meurvor Atlantel : miz C’hwever ha miz Ebrel 2000\n2.2 Treizh ar Mor Kreizdouar e 2002\n2.3 Treizh ar Meurvor Habask e 2003\n2.4 Treizh Meurvor Indez e 2006\nKrog e oa Raphaëla Le Gouvello da bleustriñ ar planken-dre-lien pa oa liseadez ha kemeret he doa perzh en he c’hevezadegoù kentañ e-pad an hañv (1977) er Baol hag e Dinarzh. Etre 1980 ha 1982 en doa kemeret perzh e kampionadoù digor Frañs hag er renk kentañ e-touez ar merc’hed e oa bet e kevezadeg ar C’hevre Liger-Meurvor hag er 7vet renk el live broadel. E 1982 ne oa plac'h all ebet estregeti enskrivet e redadeg 24 eurvezh ar Baol. Da c’houde, adalek 1984, e oa kroget da bleustriñ ar funboard hag evel-se eo deuet a-benn d'ober berzh pa rae treizhadennoù.\nRaphaëla Le Gouvello, kroget ganti d'ober sport da vat, a laboure mat el lise ivez hag e-se he doa bet ar vachelouriezh D gant ar meneg “mat-kaer” e 1978. Seizh vloaz war-lerc’h he doa bet un doktorelezh mezegiezh-loened hag e 1986 he doa tapet ur master “Sciences in Natural Resources” e Humboldt State University e Kalifornia.\nAtebeg teknikel ha skiantel gant ar c’hevredad Bimar-Aqualim (1987-90) e oa bet a-raok bezañ atebek eus ar programm dourc'hounezerezh gant labourva etrebroadel apotikerezh milvezegiezh gant ar strollad Sanofi yec’hed ha mezhur loened (1990-93). Hiziv an deiz eo renerez ar c'hevredad Stermor, kevredad aliañ ha servij mezhur, yec’hed ha yec’hederezh mor, bet krouet ganti e 1994 e Pennestin (56).\nTreizh ar Meurvor Atlantel : miz C’hwever ha miz Ebrel 2000Aozañ\nEvit ar wech kentañ e teue ur vaouez a-benn da dreizhañ ar Meurvor Atlantel, bezet 2750 milmor (war-dro 5 000 km), e 58 devezh 10 eurvezh hag 11 munud. Etre Saly (Senegal)) ha Martinik he doa graet an dreizhadenn digenvez-se.\nTreizh ar Mor Kreizdouar e 2002Aozañ\nErgerzhet a ra ar 550 milmor etre Marsilha ha Sidi Bou Said (Tunizia) e 10 devezh 1 eurvezh hag 38 munut.\nTreizh ar Meurvor Habask e 2003Aozañ\nEtre miz Eost ha miz Du 2003 he doa graet treizhadenn zigenvez kentañ ar Meurvor Habask war he flankenn-dre-lien. Mont a ra eus Lima (Perou) da bPapeete (Tahiti) – 4 455 milmor - e 89 devezh ha 7 eurvezh.\nTreizh Meurvor Indez e 2006Aozañ\nEe 2006 he doa treizhet Meurvor Indez e 60 devezh, 2 eurvezh hag 1 vunutenn.\nAet e oa kuit eus Exmouth, en Aostralia d’an 9 a viz Ebrel hag en em gavet e oa e Saint-Denis (Ar Reunion) d’an 8 a viz Mezheven, bezet un hentad 3300 milmor (en tu all da 6000 km). Ur plankenn-dre-lien 7,80 m a hirder gant ur ouel 7,4 m2 he doa implijet.\nMarc’hegez eus Urzh broadel an Dellezegezh\nUrzh Tahiti Nui\nPriz André Saint-Sauveur sportourez wellañ ar bloavezh 2003, roet gant Akademiezh ar Sportoù\n(fr) lec’hienn ofisiel\nAdtapet diwar « https://br.wikipedia.org/w/index.php?title=Raphaëla_le_Gouvello&oldid=1793434 »\nDernière modification le 5 Mae 2018, à 16:35\nKemmoù diwezhañ degaset d'ar bajenn-mañ d'an 5 Mae 2018, da 16:35.


Wilhelm Prusia (1882-1951) - Wikipedia\nWilhelm Prusia (1882-1951)\n(Adkaset eus Friedrich Wilhelm Victor August Ernst von Preußen)\nUr pennad Wilhelm Prusia zo ivez.\nWilhelm (en tu kleiz), e dad Wilhelm II Alamagn, hag e vab, ar Priñs Wilhelm, e 1927.\nAdolf Hitler ha Wilhelm von Preußen\nWilhelm Prusia, eus e anv leun: Friedrich Wilhelm Victor August Ernst von Preußen (1882–1951), a oa mab henañ an impalaer Gwilherm II, anavezet evel ar c'h-Kronprinz, ar priñs pennhêr.\nBrudet e oa da vezañ penn-skañv ha merc'hetaer. Harluet e oa bet en Izelvroioù goude Dispac'h Alamagn e 1918. Dont a reas en-dro avat e 1923, ha darempredoù en doe gant an nazied ma voe implijet gante evit o bruderezh.\nGoude muntr e vignon kañseller Kurt von Schleicher, da Nozvezh an Hirgontilli e 1934, e paouezas gant ar politikerezh. E zifennerien a lavar n'en doa klasket, eus 1919 da 1934, nemet kavout an tu da brientiñ distro an Tiegezh Hohenzollern er galloud hag e krede dezhañ e vije bet skoazellet gant Hitler.\nPried Wilhelm, an Dukez Cecilie von Mecklenburg-Schwerin, o merc'hed Alexandrine (en tu kleiz) ha Cecilie (en tu dehoù), poltredet en 1934\nWilhelm a zimezas da Cecilie von Mecklenburg-Schwerin (1886 – 1954) en Berlin d'ar 6 a Vezheven 1905. Eñ a oa 23 bloaz ha hi 18 vloaz.\ndimezet en 1933, da Dorothée von Salviati (1907-1972);\ndimezet en 1938, da Kira Kirillovna de Russie (1909-1967), merc'h d'an dug-meur Cyrille Vladimirovitch Rusia ha da Victoria Mélita von Sachsen-Coburg-Gotha, ha bugale dezho.\ndimezet en 1941, d'ar varonez Marie-Anne von Humboldt-Dachrœden (1916-2003)\ngoude dizimeziñ en 1943, ec'h addimezas da Madeleine Reuss (1920-2009), ha bugale dezho.\ndimezet en 1945, da Lady Brigitte Guiness (1920-1995), ha bugale dezho.\nAlexandrine (1915-1980), tapet gant an drizomiezh 23.\nAdtapet diwar « https://br.wikipedia.org/w/index.php?title=Wilhelm_Prusia_(1882-1951)&oldid=1819303 »\nKemmoù diwezhañ degaset d'ar bajenn-mañ d'an 8 Gen 2019, da 10:24.


Journal de Renaud Camus, samedi 7 septembre 2019\ncréée le samedi 7 septembre 2019, 23 h 36\nmodifiée le samedi 7 septembre 2019, 23 h 38Plieux, samedi 7 septembre 2019, dix heures et demie du soir. M. Pohon, que je croyais évanoui dans l’air, au moins de mon point de vue, a ~~~~~~ ~~~~ ~~~~~~~~ ~~~~~~~~~~~~~~ ~~~ ~~~~~~~~~~ ~~~ ~~~~~~~~~~ ~~~ ~~~~~~ ~~~~ ~~~ ~~~~~~ ~~~~~~~~~~, pour les Tweets : ~~~ ~~~~~~~~~~, ~~~~~ ~~~ ~~~~~~~~ ~~~~~~, ~~~~ ~~~~~~~~ ~~~ ~~~~~~~~ ~~~~~~~~~~~, ~~~~~ ~~~~ ~~~~~~~~ ~~~~~~~, ~~~~~~~~, ~~ ~~~ ~~~~~~~~~~~ ~~~~ ~~~~~ ~~~~~~~~~ ~~~~~~~, ~~~~~~ ~~~ ~~~~~~~~ ~~~~ deux cent quatre-vingts, ~~~~~ ~~~ ~~~~~~~~ ~~~ ~~’~~~~~~ ~~~~~. ~~~ ~~~ ~~~~~~~~~~~ ~~~~~ ~~~~ ~~~ ~~~~~~~~ ~~~~~-~~~~~. ~~~ ~~~~~ ~~~ ~~~~~~~~~~ ~~~ ~~~ ~~~~~~, ~~~ ~~~~~~~~~ ~~’~~~ ~~~~~~~ ~~~ ~~~~~ de six cents ~~~~~~. ~~’~~~ ~~~~~~ ~~~ ~~~~~~~~ ~~ ~~~~~~~~ ~~~ ~~~~~~~~, ~~~~~ ~~~~~~~~~ ~~’~~~~~~~, ~~~ ~~~~~~~ ~~~~~~~~~~, ~~~ ~~~~~~~~~ ~~~ ~~~~~~~~~~ ~~~~ ~~~~~~~~~~~~~ ~~~~~~ ~~~~~~~~~~~~ (chôrophages ? qui ~~~~~~~ de l’espace, qui ~~~~~~ ~~~ ~~~ place ?). ~~~ ~~’~~~, ~~~ ~~~~~~~~, ~~~~~~ ~~~~ ~~~~~ ~~~ ~~~~~~ ~~~~~~, ~~~~~~’~~ ~~~~~~~~ ; ~~~~~ ~~~ ~~~~~~ ~~~ ~~~~~~, ~~~ ~~~~~ ~~’~~~~~ ~~~~ ~~~~~~ ~~~~~~~~~~~~ et sans forme, ~~~~~~~~~~~ ~~ ~~~~~~~ ~~~~~ ~~’~~~~~~ ~~ ~~~~~~~~~, ~~ ~~~~~~~~~, ~~ ~~~~~~~~~~~~~, ~~-~~-~~~ ~~~~~~~~~~ ~~~~ ~~~~~~~ ~~~~~ ~~~~ ~~~~~~~, ~~~~ ~~~~~~~~~~, ~~~ ~~’~~~~ ~~~~~ un sens, ~~~ ~~~ suis satisfait de ~~~~ ~~~~~~~ — ~~~~~~ ~~~~~ ~~~ ~~~~~~~ ~~~~~~~~ ~~’~~~ ~~~~~~, ~~’~~~ ~~~~~~, ~~~~~ ~~~~~ débloquer.\nIl ~~ ~~ ~~~~~~ ~~~~ ~~~ ~~~~~~ ~~~ ~~~~ ~~~~ ~~~ ~~~~~~~~~, ~~~ crois, et que ~~~~ ~~~~~~~~~ ~~~~~~ ~~~~ ~~~~ ~~~~~ ~~~~~~~~~~~. ~~’~~~~~~ ~~~ ~~~~~~~~ ~~~ ~~~~~~ ~~~ ~~~ ~~~~~~~~ ~~~ ~~~~, ~~~ ~~’~~~~~~~~~~, ~~~ ~~’~~~~~~~~~~~~, ~~~ ~~~~~~~~ ~~ ~~~ ~~~~~~~~ ~~~~~~~~~~~. Tous ces monastères ~~~~ ~~’~~~~~~~~~ ~~~~~~~ ~~~~~ ~~~~ ~~~~~~~ ~~~~~~~~, ~~’~~~~~~-~~~ ~~~~ ~~~~, ~~~~~~~ ~~~~ ~~~~~, ~~~’~~~~ ~~~~~~~~~ ~~ ~~~~~~~~ ? ~~~ ~~~~~ ~~’~~~ ~~~ ~~’~~~~~~ ~~~~~~~~-~~~~ ~~ ~~~~~~ ~~~~~ ~~~ à ceux de ~~~~~~ ~~~~~~~, ~~ ~~~~~~ ~~~~~~~~~, ~~~~~ ~~~~, ~~~~ ~~~~~~ ~~~ ~~~~~ ~~~~~~~~~ ?\nvoir l’entrée du samedi 7 septembre 2019 et son image dans Le Jour ni l’Heure


Moktezuma Iañ - Wikipedia\nMoktezuma Iañ (bet ganet e 1398 – 1469), a oa ar pempvet impalaer Aztek. E-pad e ren e oa bet kreñvaet an impalaeriezh aztek, kemeret e oa bet douaroù ec'hon digant amezeien an Azteked, ha Tenochtitlan a zeuas tamm-ha-tamm da vezañ ezel pennañ ar c'hevredad Aztek Tridoubl. E vreur Tlakaelel a oa Cihuacoatl, da lâret eo "Kuzulier kentañ" e-pad e ren ha lod eus ar mammennoù a lak un darn vras eus berzh Moktezuma war gont Tlakaelel. Kement-se avat a c'hallfe bout un ijinadenn graet goude an aloubadenn .\nMoktezuma Iañ er C'hodex Telleriano-Remensis, using the diadem glyph.\nAnavezet eo ivez get an anvioù Motecuhzoma Ilhuicamina, Huehuemotecuhzoma pe Montezuma I\nE anv kentañ, distaget [moteːkʷˈsoːma] e Nahouatleg klasel, a dalvez "Krizañ a ra e dal evel un aotrou". Skrivet e vez ivez Montezuma, Motecuhzoma, hervez ar skrivagnerien. Ilhuikamina, distaget [ilwikaˈmiːna], a dalvez "tennañ a ra ur saezh en oabl". Er skritur Aztek, e c'halle bezañ aroueziet get un daledenn a dalvez "aotrou", pe gant ur saezh o nodiñ un dresadenn eünaet eus an oabl.\nHuehemotecuhzoma a dalvez "Den kozh Moktezuma" pe "Moktezuma an henañ", evit lakaat kemm get Moktezuma II.\nAn etnoistorourez Susan D. Gillespie (1989) he deus lavaret ne vije ket bet Moktezuma e anv gwirion pa oa bev met Ilhuikamina hepken, hag e vije bet adanvet Moktezuma diwezhatoc'h gant an danevellourien a skrivas goude an aloubadeg a-benn gallout tostaat muioc'h e vuhez ouzh hini ar Moktezuma diwezhañ. Sellet a rae an Nahouaed ouzh an istor evel ur c'helc'hiad hag e hañvale bezañ jaojabl e vefe bevet buhezioù damheñvel gant kentañ tiern un dierniezh hag an hini diwezhañ. Goulakadenn ar cheñchamant anv goude e varv zo harpet gant ar mammennoù ma lenner a-wezhioù e oa Ilhuikamina e anv orin hag e oa bet kemmet gant e dad. Mammennoù piktografek a harp ivez ar c'houlakadenn-se kar ar glif anv Tlatoanis a vez lennet Ilhuicamina hepken ha morse Moktezuma.\nMab e oa Moctezuma da Huitzilihuitl, an eil impalaer Aztek, ha Miahuaxihuitl, merc'h Tezcacohuatzin (anvet ivez Ozomatzin pe Ozomatzinteuctli e lod eus ar mammennoù), tlatoani Cuauhnahuac, a oa sorser ivez a-hervez. Hervez ar vojenn, pa oa bet nac'het ouzh Huitzilihuitl dimeziñ gant Miahuaxihuitl gant he zad Tezcacohuatzin, an impalaer a dennas ur saezh goullo, ennañ brageriz, e palez Miahuaxihuitl. Miahuaxihuitl a zeuas da vout dougerez en ur feson burzhudus goude bout lonket unan anezhe hag e c'hanas Moktezuma. E c'hallfe bout orin an anv Ilhuicamina. Diwezhatoc'h e euredas Moktezuma nizez e vamm, Chichimecacihuatzin.\nMoktezuma a gemeras ar galloud e 1448, goude marv e eontr Itzcoatl. Evel tlatoani, Moktezuma a startaas ar gevredadenn gant div bobl amezek : Tlacopan (ur rouantelezh vihan dizalc'h) ha Texcoco. Er gevredadenn dridoubl-se, 4/5 eus an tachennoù nevez aloubet a veze rannet etre Texcoco hag an Azteked, hag ar bempvedenn a chome a veze roet da Dlacopan.\nE-touez e vrasañ oberioù, Moctezuma Iañ ha Nezahualcoyotl Texcoco a lakaas sevel ur reizhiad dourbontoù doubl a bourchase dour fresk da gêr Tenochtitlan.\nKaset e oa harzoù an impalaeriezh aztek en tu all da draoñienn Mec'hiko gant Moktezuma, betek aod Pleg-mor Mec'hiko. Faezhañ a reas pobl an Huasteked hag an Totonaked ha lakaat an dorn evel se war madoù a bell vro evel ar fav kakao, kaoutchouk, kotoñs, frouezh, pluñv, ha kregin.\nWar-dro 1458, Moctezuma a renas un ergerzhadenn vrezel e bro ar Viksteked a-enep keoded-Stad Coixtlahuaca, war zigarez e vije bet graet vil ouzh marc'hadourien aztekat. En despet d'ar skoazell degaset gant brezelourien eus Tlaxcala ha Huexotzingo, enebourien an azteked a viskoazh, e oa faezhet ar Viksteked. Endra e oa lezet ar pep brasañ eus ar pennoù da zerc'hel o renk, ar rener Mikstek Atonal a oa mouget en un doare lidel hag e diegezh kemeret evel sklaved. Hervez ar C'hodex Mendoza e veze paeet gant Coixtlahuaca un truaj, anezhañ 2000 pallenn (5 seurt anezhe), 2 harnez brezel gant tokarnioù ha skoedoù, troioù-gouzoug maen prizius gwer, 800 torkad pluñv glas, 40 sac'had livadur, hag 20 podad poultrenn aour.\nHevelep tagadennoù a oa renet a-enep Cosamaloapan, Ahuilizapan (Orizaba), ha Cuetlachtlan (Cotaxtla).\nKartenn a ziskouez kresk an impalaeriezh aztek gant an takadoù aloubet gant ar renerien aztek. Aloubadennoù Moktezuma Iañ zo merket e roz.\n↑ Gillespie, opus meneget, p. 132\n↑ Kartenn savet diwar Hassig (1988)\nGillespie, Susan D. (1989). The Aztec Kings: The construction of rulership in Mexica history. Tucson: University of Arizona Press. ISBN 0-8165-1339-2.\nTownsend, Richard F. (2000). The Aztecs, revised ed., London: Thames and Hudson. ISBN 0-500-28132-7.\nItzcoatl Moktezuma Iañ, Tlatoani of Tenochtitlan\nAdtapet diwar « https://br.wikipedia.org/w/index.php?title=Moktezuma_Iañ&oldid=1926141 »\nGerioù ha frazennoù Nahuatl\nKemmoù diwezhañ degaset d'ar bajenn-mañ d'an 2 Gen 2022, da 16:34.


Pajenn:Morvan - Kenteliou hag istoriou a skuer vad evit ar Vretoned, 1889.djvu/115 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/115\nevelse, hag a lavaras dezhan : « Na da ket da fringal evelse ta ! »\n— Ne allan ket miret, va zad, eme Jul ; mont a rencan ! ne ellan ket miret !\nAn tad a ieas d’he gaout, a grogaz enhan, hen lakeas var he varlen ; hogen he zivesker a lame ; goudeze he benn hag he c’houzoug a droe hag a zistroe. Divar neuze ar vedesinet a vouezas mad e voa crog enha ar c’hlenvet spontuz a c’halver Koroll-Sant-Gui. (Danse de saint Guy).\nAr c’hlenvet-se a stag er c’hourlanchen, pe er gornaillen. Ar vedesined a anaie neuze he glenvet, mes ne allent ket he barea. Hirra a eljont da ober, e voue, gant an amzer, miret outhan na fringe ha na gorvigelle kement he izili. Gouzoug ar bugel avad a jome ato stanket. Roet e voue dezhan a bep seurt louzeier ; laket e voue aliez er gibel, casset e voue d’an doureier tom. N’hen lezet na da studia na da ober tam labour. Hogen kementse ne rea nemet skuiza ar c’hlanvour.\nAr bugel kez en doa mez gant he glenvet. Guelet a rea ar vugale all iac’h o c’hoari, hag an dra-ze a rea poan dezhan. En em denna a rea en he bart he unan ken trist ha tra. Pa gave eul levr bennag en em lakea d’he lenn dre guz ; rag hir meurbet e cave an amzer. Eun dervez ma voa eat gant he vam da Sant-Ian-Luz evit en em zoura eno, e cavas var daol eun Itron euz an amezegez, eul levrig hag a gomze euz ar burzudou c’hoarvezet e Lourd eleac’h ma voa en em ziskuezet ar Verc’hez santel. Lenn a reaz al levrik-ze, hag ar pez en doa guelet enha a jomas don en he speret. Da noz e lavaras d’he vam e c’halje avoalc’h ar Verc’hez he barea. Hogen ar vam ne dolaz evez ebet oc’h ar c’homzou-ze euz he bugel.\nDont a reaz ac’hano ker clanv evel ma voa da vont.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/115&oldid=161762 »\nKemmoù diwezhañ degaset d'ar bajenn-mañ d'an 9 Mae 2020, da 09:52.


korzailhenn - Wikeriadur\nMeneget er C'hatolikon (cornaillenn).\nTesteniekaet en 1716 (goursaillen).\nDiwar ar strollder korz hag al lostger-gwashaat gallek -aille hag an dibenn-ger -enn.\nkorzailhenn /kɔrˈzaʎɛn/ benel (furm vihanaat : korzailhennig, liester : korzailhennoù)\n(Korfadurezh) Rann diabarzh ar gouzoug zo e penn traoñ ar genoù\nPeogwir e veze dalc'hmat re gras e gorzailhenn, gwellañ tra d'ober a vije bet degas d'ar paour kaezh ur voutailhad rom Martinika pe Jamaïka, [...]. — (Jarl Priel, Va Zammig Buhez, Al Liamm, 1954, p. 97.)\nBep gwech e lâre Jakez : - O ! m'am bije bet ur gorzailhenn ken hir hag un troad pal, din da viret pelloc'h ar blaz ! — (Fañch Peru, Kañfarded Milin ar Wern, Skol Vreizh, 2008, p. 28.)\nHarry a santas e gorzailhenn o tont kras. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 190.)\nbezañ ramp e gorzailhenn : bezañ douget da evañ kalzik a ziedoù alkoolek\nbezañ sec'h e gorzailhenn : kaout sec'hed\nglebiañ e gorzailhenn : evañ\nkanañ a-leizh e gorzailhenn : kanañ a-bouez-penn\nalamaneg : Kehle (de) benel\nesperanteg : glutejo (eo) , gorĝo (eo)\neuskareg : eztarri (eu)\nfinneg : kurkku (fi)\ngalleg : gorge (fr) benel , gosier (fr) gourel\nhungareg : torok (hu)\nitalianeg : gola (it) benel\niwerzhoneg : sceadamán (ga) gourel , scornach (ga) benel\nkembraeg : gwddf (cy) gourel , llwnc (cy) gourel\nkerneveureg : bryansenn (kw) benel\nnederlandeg : keel (nl)\nsaozneg : throat (en)\nskoseg : sgòrnan (gd) gourel\nspagnoleg : garganta (es) benel\nturkeg : boğaz (tr)\nAdtapet diwar « https://br.wiktionary.org/w/index.php?title=korzailhenn&oldid=281709 »\nKemmoù diwezhañ degaset d'ar bajenn-mañ d'an 13 Gen 2019, da 15:18.


Ur raktres evit treuskas memor martoloded Douarnenez, pa oant war an douar\nMercredi 9 décembre 2015 à 18:02 -\nPar Pauline Kerscaven, France Bleu Breizh Izel\nRoet zo bet lañs d'ur raktres nevez gant Emglev bro Douarnenez hag ar porzh mirdi. Anvet eo "Marins à l'ancre". Ar pal a zo lakaat war wel istor ar vartoloded pa oant war an douar, e kêr ar pennoù sardin.\nPorzh Douarnenez, hiziv an deiz. © Maxppp - Dietrich W.\nAnavezet eo Douarnenez evit bezañ kêr ar pennoù-sardin, hag ar vartoloded neuze. Met petra a oa graet ganto pa ne oant ket war vor ?\nDedennet eo Emglev bro Douarnenez hag ar Porzh mirdi gant ar respontoù a c'hellfe bezañ roet dezho. "Kroget e oamp da gaozeal eus ar raktres un neubeud mizioù zo, asambles gant ar porzh mirdi, a zispleg Gwenole Larvol, prezidant Emglev. Studiet eo bet kalz dija buhez ar vartoloded a zae war vor, ket pa choment war an douar."\nPadout a raio ar raktres 3 bloaz\nHa setu kroget ar raktres "Les marins à l'ancre". "Ar mennoz a zo lakaat war wel buhez ar vartoloded e-barzh an tavarnioù hag istor skol pesketaourien Douarnenez, a gendalc'h Olivier Dussauze, a labour en emglev bro. Tri bloaz vo d'am soñj evit dastum ar memor, studiañ an dielloù, atersiñ an dud." Goude-se e vo savet un diskouezadeg hag ul levr.\n"Ar pal a zo lakaat tud ar vro da atersiñ memor Douarnenez" Gwenole Larvol, prezidant Emglev bro Douarnenez\nKalz tud a vo lakaet e-barzh ar jeu : studierien ar skol-veur ha tud ar Porzh mirdi. "Ar pal a zo dija lakaat tud Douarnenez da atersiñ ar re o deus bevet an istor-se. Da lavaret eo mont gant ur mikro pe ur c'hamera da atersiñ memor Douarnenez."\nMa z'oc'h dedennet gant ar raktres-mañ e c'helloc'h mont e-darempred gant skipailh Emglev bro Douarnenez.\nPauline KerscavenFrance Bleu Breizh Izel\nE brezhoneg - Penaos deskiñ krouiñ kanaouennoù ha barzhoniañ e yezh ar vro ?\nDAÑSAL DINDAN AR GLAV, ur film sevenet gant Goulwena an Henaff\nNOZ, ur film savet gant Soazig Daniellou\nLe douloureux espoir de retourner en Ukraine pour les réfugiés en Mayenne\nFestival de Cannes 2022 : la montée des marches en images\nEN IMAGES - Impressionnant incendie dans une entreprise de Boulazac en Dordogne\nVague de chaleur sur le midi toulousain : "Du jamais vu depuis 1992", selon Météo France\nAffaire Monguillot à Bayonne : les accusés échappent à la Cour d'assises\nPresque 100 dossiers déjà remontés au nouveau pôle judiciaire des "cold cases"\nIncendie en forêt de Rennes : "le plus important dans ce secteur depuis 2003" selon l'ONF\nStop aux piétons et aux cyclistes sur la VR52 à Marange-Silvange!


Ar c’henta Miz Mari/Sant Joseph nec’hed - Wikimammenn\nAr c’henta Miz Mari/Sant Joseph nec’hed\nF. Hallégouët, 1868 (p. 59-67)\n◄ Ar Verc’hez o vont da di Elizabet Sant Joseph nec’hed Ar Verc’hez var c’hed da c’henel Jesus ►\nAN EISVET DERVEZ\nSant Joseph nec’hed\nAr Verc’hez a oa abaoue tri miz, o tougen Jesus, pa zistroas eus a di Elisabet a Nazaret. Eno sant Josef ne anaveze ket c’hoas ar mister braz, ne vouie ket c’hoas edo ar Verc’hez o vont da lacaat var an douar Salver ar bed. Sant Josef en em gavas nec’hed. Anaout a ree santelez e bried, mes ne oa ket evit gouzout penaoz displica ar pez a vele gant e zaoulagad. Ma reas e zonj da zispartia diouz e bried, ebtrouz ebed, eb e goall-vruda etouez an dud. Neuze e teuas un Eal da ziscleria deza ar mister braz : Josef, mab da Zavid, eme an Eal, n’ho pezit aoun ebed evit delc’her ganeoc’h Mari ho pried : rac ar pez a zo ganed enni, a zo bet furmed gand ar Spered-Santel. Lacaat a raï er bed ur Mab, e rooc’h deza an ano Jesus, da lavaret eo Salver, rac ê eo a zavetei e bobl en eur e zilivra diouz e bec’hejou.\nEvelato, ervez darn eus an Tadou Santel, Josef a oa sur avoalc’h e d-oa conceved Mari dre vertuz ar Spered-Santel, ha no zonje pellaat diouti nemet abalamour ne gave ket deza oa din da veva gant ur Verc’hez ken santel, ken tost da Zoue. Evel sant Per, divezatoc’h, o lavaret da Jesus-Christ : Va Mestr, pellaït diouzin, me zo ur pec’heur.\nPebez nec’h, pebez poan spered da Josef ha da Vari ! Mari a vele e fried nec’hed divar e fenn, ac e-unan e vele oa tro da zroug-sonjal anezi, da rei dezi brud fall ha d’e c’hass eus an ti. Piou en devize galled sonjal e vize bet ar seurt encrez ac ar seurt tevalizen-se on un ti ken santel ! Piou en devize sonjed en devize roed Doue ar seurt poaniou-ze, d’ar re a gare evel ma care Mari ha Josef ! Doue a fellas deza eno rei tro dezo da ziscuez en o buez ar vertuziou tenna, ar re a c’houlenn ar muia calon ac ar muia nerz. Doue a felle deza ive o lacaat e stad da gaout diganta c’hoas a c’hrassou caer. Ar poaniou braz, a zo mercou da anaout ar re a zo muia cared gant Doue ; peb christen a dle eta, pa stourmont outa, soubla humbl d’e volontez.\nMari a c’halle pellaat divarni ar beac’h pounner-se, o tiscleria da Josef ar mister braz. Tevel a reas, evit lezel Doue e-unan da viret e enor dezi. Ama Mari a zesco deoc’h beza humbl, cuzat ar pez a rafe calz a enor deoc’h dirag an dud. Guell eo tevel, evel Mari, eget en em zevel ac ober re a zigorou. Ar Zent a zo bet voall-zonjed anezo ive : mar c’hoarvez ar memez tro ganeoc’h, tavit (na zavit ket re ho mouez diana). Sant Josef ne reas rebech ebed d’e bried, ne oe cleved o clem e nep leac’h. Mar sonjas lacaat e bried d’e guitaat, e tioualle atao na lacaze brud fall ebed da zevel anezi. Sant Josef, ama, a lavar deoc’h gouzav sioul ho poaniou, eb o bruda, o tiscuez atao dousder ha patiantet. Diouallit ive na veec’h re vuan da zroug sonjal eus an dud ; ha lacaït evez na rafec’h dezo coll o ano mad ac o enor. Ar bed, siouaz ! a zo leun a zroug-prezegerez, ac a veac’h e veler unan bennac o tistrei o brud vad d’an dud, goude beza great dezo e goll. Marteze ez aï eleiz d’an Ivern evit ar pec’hed-se.\nPa edo Mari ha Josef en o brassa anken, Doue a gassas un Eal da rei da anaout da Josef mister an Incarnasion (Mab Doue conceved e cof sacr ar Verc’hez dre c’hras ha dre vertuz ar Spered-Santel). Doue a lez a veichou e vignonet da goueza er velconi, mes ne fell ket deza lezel anezo da vancout dindan o beac’h. Pa vancan dud dezo, e tigass e-unan sicour dezo eus an Ee. Setu eno pez stad a ra eus ar re a en em lez da veza cassed ha digassed ganta, ervez e volontez.\nVa Zalver carantezuz, guelet a rit va zristidigez, an devalizen a zo var va spered, ac a laca aneza ken diez. O ! mar clefen ac’hanoc’h o lavaret d’in ivez e goeled va c’halon, evel da sant Josef : — Bez eb aoun ! — Pebez joa da sant Josef pa glevas ar gomz-se gant an Eal ! Mes, pebes glac’har en devize o veza ma oa bet tost deza drong-sonjal eus a Vari ! Pegement e santas e resped o creski pa velas edo Mam Doue en e di !\nEvit ober plizadur d’ar Verc’hez, bezit devod da Sant Josef. Pedit aneza ive evit ma tiouallo ac’hanoc’h diouz an droug-sonjou, an droug-comzou. Mari eo a gass an dud bete Jesus ; mes Josef eo a gass eassoc’h an dud da gaout Mari.\nUr c’hreg e bro Sina\nAr poaniou spered, ar zagrinou, an droug sonjou a stourm aliez ouz peb seurt tu. Neket souez, abaoe m’en deuz ar pec’hed tenned evel malloz an Aotrou Doue var e grouadurien. Sant Josep ac ar Verc’hez o deuz bet o lod eus ar poaniou-ze. Evelse e vouezont petra eo poan, ac e c’haller, gant fizians, en em eberdi outo : truez o devezo ouzomp. E bro Sina oa ur c’hreg, e doa kement a boan gant e goaz, kement a zroug a oa etrezo, ma venne aliez mont d’en em laza. E c’hovesor a lavaras dezi lacaat e fizians er Verc’hez, ac caout atao ganti ur chapeled. Ur miz goude-ze, ez eas da gaout e c’hovesor. — Va zad, emezi, ho-bezit truez ouzin ! trist eo va doare. Mar d-oun beo c’hoas, mar n’emaoun ket brema doun-doun en ifern, ne ket me eo em euz mired. Avoalc’h em euz greet evit mervel : eved em euz poezon. Poan vouzellou, distôler, dislonca poezon, setu tout ar pez a zo c’hoarvezed ganên. Ac a veich oun het en ent, en aviz mont da veuzi ! Ac atao, un dorn e cuz am dalc’he var bord ar ster. — Ac e leve, e voele, ar baourez keaz. Caout a ree dezi oa null dezi pedi, oa daoned. Evelato, e talc’he mad d’e chapeled, a veze atao ganti. O clevet se, o clevet e talc’he mad d’e chapeled, ar missioner a velas e pe leac’h edo an dalc’h, en doa miret ouz Satan da zont da benn anezi, ac e lavaras dezi mont humbl ha devod da zaoulina eharz treid ar Verc’hez. Senti a reas, ac e troas da vad ouz Doue, gant fizians en e drugarez, ac e tanvaas, pelloc’h, ar joa a zo etouez ar poaniou c’huerva er vuez-ma, d’ar re a zonj er joaiou a zo er penn all, ac a glasc biza dezo.\nAdtapet diwar « https://br.wikisource.org/w/index.php?title=Ar_c’henta_Miz_Mari/Sant_Joseph_nec’hed&oldid=44463 »\nKemmoù diwezhañ degaset d'ar bajenn-mañ d'an 9 Her 2012, da 09:30.


Sevel ur gronikenn – Radio Kerne\nCategory: Sevel ur gronikenn\nKentelioù an Noz ha Radio Naoned o deus lakaet e pleustr un emgav miziek, e bal deskiñ sevel ha dibunañ kronikennoù ! Ur Sadorn bep daou viz e vo sikouret ar berzhidi hag ar perzhiadezed da skrivañ o c’hronikennoù gant Liza Jakez-Vargas kelennerez war ar brezhoneg anezhi. Marianne Vaidie a hencho an dud war ar mod da zistagañ ha da gemer ar gaoz er mikro.\nAn dizingalded etre ar merc’hed hag ar baotred er skol gant Mathilde\nAn dizingalderioù etre ar merc’hed hag ar baotred a grog er skol.\nDiwar studiadenn Edith Maruéjols, doktorez war an douaroniezh, e tispleg Mathilde deomp implij ar porzhioù-skol kentañ derez gant ar vugale.\nAr baotred a c’hoari mell-droad e-kreiz hag ar merc’hed a chom war ar bordoù.\nHervez Mathilde eo pouezus en em soñjal war an dra-se rak ar porzh-skol a zo al lec’h foran kentañ ma vez darempredet gant ar vugale.\nMuioc’h-mui e vez lakaet ar gaoz war an ingalded etre ar merc’hed hag ar baotred, ha gwell aze ! Met labour a chom c’hoazh. E bed ar sonerezh da skouer n’eo ket kevelet ar merc’hed hag ar baotred war al leurennoù.\nAnne-Gaelle ‘deus bet c’hoant da ziskouez dre ur gronikenn pegen skañv e oa an niver a vaouezed war leurennoù ar vro.\nDiwar skouerioù ha sifroù kavet ganti en hec’h enklaskoù e tispleg deomp na ral e vez klevout merc’hed o seniñ dreist-holl.\nFestoù-noz, sonadegoù met ivez er bagadoù n’eus ket kalz a vaouezed anvet da benn sonerez c’hoazh.\nE-pad bloaz en deus bevet Mazheas en Aostria. Eno en doa arvestet da ouel sevenadurel Aufsteirern ha gwelet evit ar wech kentañ dilhadoù hengounel ar vro. Displegañ a ra deomp en e gronikenn an diforc’hioù etre dilhadoù hengounel Breizh ha reoù Bro-Aostria.


Arvor Ardudwy adalek an Diffwys er Rhinogydd.\nArdudwy zo ur rann eus Gwynedd e Kembre, etre Bae Tremadog hag ar Rhinogydd. En amzer Rouantelezh Gwynedd, e oa unan eus div rann isrouantelezh Dunoding, hag Eifionydd e oa eben, ha goude-se e oa kantrev.\nPa voe krouet ar c'hontelezhioù e 1284 e voe lakaet e Sir Feirionnydd. Emastenn a rae eus Traeth Mawr en hanternoz da Afon Mawddach er c'hreisteiz.\nE Trede Skourr ar Mabinogi emañ Bendigeidfran gant e lez en Harlech, en Ardudwy. Er Pevare Skourr eo Lleu Llaw Gyffes an hini a zo bet roet Eifionydd hag Ardudwy dezhañ gant Math fab Mathonwy. Lleu a sav e balez e Mur y Castell en Ardudwy. Eno e renas a-raok bezañ distroadet gant Gronw Pebr, a rankas lazhañ evit bout roue en-dro, hag a reas war lez ar stêr Cynfael.\nGeraint Bowen (gol.), Atlas Meironnydd (Y Bala, 1975)\nJohn Edward Lloyd, A History of Wales (1911)\nAdtapet diwar « https://br.wikipedia.org/w/index.php?title=Ardudwy&oldid=1831936 »\nKemmoù diwezhañ degaset d'ar bajenn-mañ d'an 21 Meu 2019, da 21:19.


c’hoariva | Soubenn ar geek\nDielloù evit c’hoariva\nPosted in Filmoù with tags brezel, c'hoariva, Europa, XXvet kantved on Genver 29, 2018 by geekezig\nAbaoe pell e felle din gwelet ar film-mañ gant Lubitsch, meneget a vil-vern pa oan o studial ar sinema er skol-veur.\nUr strollad c’hoariva polonat a zo tapet e-kreiz un afer spierezh etre Saozon ha nazied. Pep hini anezho a gemero perzh evit touellañ an alouberien nazi en ur c’hoari perzhioù a bep seurt evit ma chomfe kuzh an titouroù bet kavet diwar-benn ar rezistanted Saoz ha Polonat.\nUr film fentus-tre eo, gwir eo, hag a oar ober goap eus bedig bed ar c’hoariva (ar sinema?) en ur kaout teneridigezh evit an holl memestra. Kompren a ran e vefe deuet da vezañ ur gomedienn glasel rak efedus-tre eo. Laouen on o vezañ gwelet To Be or Not to Be a-benn ar fin!\nFilm sevenet gant Ernst Lubitsch. Stadoù-Unanet Amerika, 1942, 1e39.\nPosted in Levrioù with tags c'hoariva, faltazi, familh, krennarded, saoz on Eost 7, 2016 by geekezig\nNa souezhus distreiñ e bed J.K. Rowling dre ur pezh c’hoari bet skrivet gant unan bennak all… Tudennoù bet laosket a-gostez pell zo, tudennoù nevez, darempredoù etre tadoù ha mibien…\nKregiñ a ra an arvest kentañ 19 vloaz goude darvoudoù Harry Potter and the Deathly Hallows. Albus, eil mab Harry ha Ginny a n’em sant laosket a-gostez evit abegoù a bep seurt. Ur wech kroget da vont da Hogwarts e vo mignon bras gant Scorpius, mab Draco Malfoy. Sorc’hennet gant e darempred gant e dad, Albus a gemero un diviz dic’hortoz a-grenn… Ur sapre penn iskis ‘m eus ranket ober pa ‘m eus komprenet e vefe diazezet istor ar pezh-c’hoari war : ar veaj en amzer! Na ta!\nMa, peadra da ijinañ a bep seurt hentoù disheñvel (kollet emgann Hogwarts gant tu ar re jentil da skouer). Kalon an istor avat a zo darempredoù Harry hag Albus ha Draco ha Scorpius. Poan o deus ar vibien o kompren an tadoù ha memestra eus an tu all, evel-just. Un dodenn dedennus hag a zo bet gwelet hag adwelet e romantoù J.K. Rowling peogwir e klaske Harry un tad bepred (Dumbledore, Sirius Black…). Bremañ m’eo tad ne oar ket mat penaos ober avat.\nDre stumm ar pezh-c’hoari e tremen buan spontus an traoù (kazi re marteze?) hag e seblant simpl-tre pep tra, netra da welet gant pinvidigezh stil J.K. Rowling. Un tamm dipitus e c’hall bezañ neuze evit ar re a ijine e c’hallfe bezañ a live gant ar romantoù. Tapet on bet en istor avat, a-drugarez d’an tudennoù dreist-holl : Scorpius, Ginny, Draco hag Albus (ar re all ivez, met ar re se o deus plijet ar muiañ din). C’hoarzhet ‘m eus meur a wech ha gouelet ivez, spontet gant darvoudoù zo, fromet gant kaozeadennoù all…\nKalz plijadur ‘m eus bet o lenn neuze. Daoust da bep tra, n’on ket evit chom hep kavout ez eus ur seurt blaz fanfic iskis gant an hollad, evel ma vefe bet divizet gant ar skipailh lakaat ur bern traoù a rafe plijadur d’ar potterheads, betek re a-wechoù. N’on ket bet jenet gant-se, fentus ‘m eus kavet kentoc’h, met kompren a ran an dud souezhet pe dipitet zoken rak traoù zo a seblant “too much”. Traoù all a seblant iskis ha n’int ket displeget mat (krouidigezh Delphi da skouer, a seblant din souezhus). Dipitet on bet gant “ar re zrouk” hag ivez gant an diouer a verc’hed en istor, Ginny a n’em den mat met un istor paotred hepken e seblant bezañ mod all, pe dost… Santad kreñvañ ma lennadenn a oa «na pegen dreist e rank bezañ war al leurenn!» avat. Ur dra vat eo neuze e vefen deuet a-benn da gaout plasoù evit mont da welet ar pezh ar bloaz a-zeu. 😀\nPezh-c’hoari skrivet gant Jack Thorne, diwar un istor savet gant J.K. Rowling, John Tiffany & Jack Thorne. Embannet gant Little, Brown and Company d’an 31 a viz Gouere 2016.\nDr. Langeskov, The Tiger And The Terribly Cursed Emerald : A Whirlwind Heist\nPosted in C'hoarioù video with tags c'hoari, c'hoariva, fent on Kerzu 26, 2015 by geekezig\nUr c’hoari a bad 20 munutenn hag a zo digoust eo Dr. Langeskov, The Tiger And The Terribly Cursed Emerald : A Whirlwind Heist. Diouzhtu goude bezañ bet klevet komz eus ar c’hoari on bet o pellgargañ neuze ! 😀\nDiorroet eo bet gant ur studio nevez. E-touez an dud o deus savet ar studio-se emañ un den en doa kemeret perzh e The Stanley Parable. Un tamm memes rekipe a zo er c’hoari : mont war-raok, gant ur vouezh a guzul ober traoù evit mont war-raok. N’eus ket kalz a dra da ober e gwirionez (un toullad traoù a zo da lakaat da vont en-dro met nebeut) met kalz a fent a zo ha kalz plijadur ‘m eus bet o c’hoari, memes plijadur a dirak ur film berr speredek ha savet mat. Moarvat ez eus traoù kuzh ha peadra da adc’hoari ingal met ken mat ‘m eus kavet ar c’hoari ar wech kentañ ne santan ket ar c’hoant da adkregiñ na glask c’hoari en-dro. Souezhus, met chom a raio ur souezhadenn a-feson eus ar bloaz-mañ, sur!\nC’hoari evit ur c’hoarier da bellgargañ (Windows, OS X). Diorroet gant Crows Crows Crows, 4 a viz Kerzu 2015.\n7 Shakespeares – 2\nPosted in Levrioù bannoù-treset with tags c'hoariva, labour, manga, saoz on Mae 18, 2015 by geekezig\nSetu me staget en-dro gant ur manga all! Ne c’hoarvez ket kalz a dra el levrenn-mañ ‘m eus lennet evel un tenn. Li a zesk saozneg tamm-ha-tamm. Kudennoù ‘zo un tamm e keñver kenwerzh goude ar gwallamzer. Li a skriv barzhonegoù hag awenet bras eo Lance. N’am eus ket bet kement a blijadur eget gant al levrenn gentañ met kenderc’hel a rin da lenn gant plijadur evel-just!\nIstor ha tresadennoù gant SAKUISHI Harold. Embannet e galleg gant Kazé d’an 13 a viz Even 2012.\nPosted in Filmoù with tags c'hoariva, Europa, merc'hed, sinema, XXIvet kantved on Mae 13, 2015 by geekezig\nSoñj ‘m eus e oan bet dedennet-tre gant bomm bruderezh Clouds of Sils Maria. Plijout a ra din a-walc’h filmoù Olivier Assayas dre vras hag aze e komze eus sinema ouzhpenn. Maria Enders a zo un aktourez vrudet. Kinniget e vez dezhi c’hoari en-dro er pezh c’hoari en doa lañset he red-micher : Maloja Snake, e perzh ar plac’h goshañ ar wech-mañ. Anat deoc’h neuze eo ur film diwar-benn an amzer o tremen, an aktourezed o koshaat. Traoù all a zo ivez evel-just, darempredoù labour etre merc’hed a ya en tu-hont da se, buhez prevez an dud foran hirie an deiz… Ur bern traoù a zo er film. Gorrek a-walc’h eo koulskoude, kazi pep tra o tremen e menezioù Suis etre Maria ha Valentine, he skoazellerez. Juliette Binoche a zo bamus bepred ha Kristen Stewart a ziskouez a-benn ar fin bezañ gouest da c’hoari, ha n’eo ket marteze (plac’hig Panic Room a zo deuet en-dro!). Kriz eo un tamm ha leun a spi war memes tro. Plijet en deus din.\nFilm sevenet gant Olivier Assayas. Alamagn, Frañs ha Suis, 2014, 2e03.\nPosted in Filmoù with tags c'hoariva, familh, karantez, krennarded on Kerzu 24, 2014 by geekezig\nNe oan ket bet o welet Les Garçons et Guillaume, à table! hag un tamm hegaset ‘oan bet zoken o sellet ouzh abadenn ar Césars e miz C’hwevrer tremen. Ma, soñjet ‘m eus e oa gwelloc’h bezañ bet gwelet ar film evit barn memestra.\nUr pezh c’hoari e oa da gentañ o kontañ ul lodenn eus buhez Guillaume Galienne. C’hoarzhet ‘m eus meur a wech e-kerzh ar film, anzav a ran ez eus traoùigoù deuet brav. Pezh a zo ez eus ivez kalz lodennoù un tamm startoc’h da zifenn. E penn-kentañ an istor en em sant Guillaume ur plac’h. Diwezhatoc’h e vo lakaet ar gaoz kentoc’h war heñvel-garantez met hep displegañ kement-se ar pezh a lak da grediñ ez eus treuzkompren etre treuzrevelezh ha heñvel-garantez. Torr-penn ‘m eus kavet ivez e vefe c’hoariet Guillaume gant Guillaume Galienne a-hed ar film, zoken p’eo 16 vloaz… Un tamm start da grediñ! Padal n’on ket bet direnket tamm ebet gantañ o c’hoari perzh e vamm, aze e oa dispar (gwelloc’h eget e berzh dezhañ kazi!) ^^ Displijet on bet ivez gant an ezhomm da ziskouez tammoù pezh-c’hoari. Evidon-me e pounera ar film ha ne zegas ket kalz a dra (estreget er fin met posupl vefe implijout ar pezh er c’hlozadur hepken d’am meno). Ar gwashañ tra marteze a zo ivez “pegen start eo bezañ arallreviad” en ur metou digor a-spered. Pa soñjer e pezh a c’hall gouzañv an hevelrevidi eo un tamm euzhus lârat seurt traoù zoken m’eo evit bezañ fentus. N’eo ket ur film displijus da sellet, er c’hontrol met ur bern tuioù fall en deus siwazh.\nFilm sevenet gant Guillaume Galienne. Frañs, 2013, 1e27.\nPosted in Filmoù with tags c'hoariva, familh, itrikoù, karantez, saoz on C'hwevrer 3, 2014 by geekezig\nPlijout a ra da Joss Whedon ober “raktresoù vakañsoù”. Setu un tamm petra eo Much Ado About Nothing, bet filmet en e di gant aktourien boaz da labourat gantañ. Divizet en deus mirout testenn Shakespeare met tremen a ra an traoù hirie an deiz. E gwenn-ha-du en deus dibabet labourat ivez.\nUn toullad munutennoù ‘m eus bet ezhomm da voaziañ d’ar saozneg, d’ar c’homzoù. Evel-just e soñjer e Romeo + Juliet met n’eus ket kalz a dra welet, film Whedon a dremen en un endro klet ha sioul a-walc’h, a-drugarez d’ar sonerezh peurgetket. N’eo ket sioul ar pezh a dremen avat! Itrikoù politikel/familh hag istorioù kasoni/karantez a bep seurt a vo heuliet neuze. Kalz fent a zo er film, a-drugarez da daoud Nathan Fillion ha Tom Lenk da skouer (met tud all ivez!). Plijus ha dudius eo, daoust din pas kavout e vefe gwellañ oberenn Joss Whedon (start vefe war memes tro!) e vez santet ar blijadur o deus bet holl da gemer perzh er raktres. Anzav a ran ivez, on e-touez ar re a gav eo Alexis Denisof hag Amy Acker unan eus bravañ koubladoù a zo… Met se ‘zo un afer all marteze 😉\nFilm sevenet gant Joss Whedon. Stadoù-Unanet, 1e48, 2013 (war ar skrammoù abaoe an 29 a viz Genver 2014).\nPosted in Levrioù with tags c'hoariva, familh, marv on Ebrel 18, 2012 by geekezig\nUn devezh gant pevar beajig metro a zo bet trawalc’h evit lenn Al liorzhour, ur pezh c’hoari “evit ar vugale”. Da gentañ tout e komzin diwar-benn ar fed n’eus tamm frazenn klok ebet, gerioù hepken ha se ‘m eus kavet un tamm skuizhus ha n’on ket sur e vefe anat evit bugale lenn traoù ken “distumm” (distumm e keñver framm klasel ar frazennoù). Moarvat eo brav da glevet hag e krou-se un aergelc’h warl al leurenn met evidon e oa un tamm kamm. Kamm evel soñjoù tonton Harry a lârfer din. Ha se zo gwir. Ur bern traoù a zo e-barzh Al liorzhour : an amzer o tremen, red ar vuhez (evit ar plant, ar c’houlzioù amzer, an dud), an dud o koshaat (hag o koll o vemor), an darempredoù etre breur ha c’hoar, ar familh dre vras.\nUn tammig re a draoù a zo kazi evit ur skrid ken berr. Met degaset brav eo ha dre gomzoù hepken, ar pezh a zo ur sapre tra memestra. Kompren a rit on etre daou un tamm, donder ha kaerder ar skrid eus un tu ha stil un tamm pounner (n’eo ket dres an dra-se met poan ‘m eus o kavout ar ger a glotfe) eus an tu all. Da vezañ lennet eo memestra (dreist-holl e brezhoneg, ur blijadur!) met kalz douetañs ‘m eus war an tu “evit ar vugale”…\n(skeudenn diwar lec’hienn Teatr Piba)\nAr forzhioù a gomz\nPosted in Levrioù with tags c'hoariva, merc'hed on Du 22, 2010 by geekezig\nBiskoazh n’em boa bet tro da lenn an destenn-mañ betek neuze, na da welet ar pezh-c’hoari. Laouen on bet o lenn e brezhoneg war-eeun neuze.\nA-bep seurt a zo el levr, komzoù fentus, reoù drist, reoù griz, reoù dener. Berr spontus eo avat, lennet e vez en un tenn. N’on ket souezhet e vefe ouzhpennet traoù ingal er yezhoù all peogwir e seblant ez eus kant tra all da lârat war an dodenn…\nNaturel kenañ e seblant bezañ ar c’homzoù hag ijinet mat e vez merc’hed o c’hoari-pezh e brezhoneg gant an destenn-se. Brav-tre eo golo al levr hag ar merk-pajenn a zo a-gevred.\nUn dispac’h dispar, kaout un destenn deuet da vezañ klasel e ken-nebeut a amzer, diwar-benn un tem ken start c’hoazh evit ur bern tud, ha se e brezhoneg.


Stumm eus an 7 Ebr 2014 da 21:03\n198 okted ouzhpennet , 6 vloaz zo\nStumm eus an 7 Ebr 2014 da 17:45 (kemmañ)\nStumm eus an 7 Ebr 2014 da 21:03 (kemmañ) (dizober)\n==A rejantez da rouanez==\nMab henañ ar roue, [[José, Priñs Brazil|José]], an hini a oa da vout roue, met mervel a reas e []. Ha setu neuze João, pried Carlota, da bennhêr kurunenn Portugal, hag anvet da ''briñs Brazil'' ha da 17vet [[dug BraganzaBragança]]. Entre 1788 ha 1816 e veze graet priñsez Brazil eus Carlota. Met dre ma oa troet foll ar rouanez [[Maria Iañ]] goude marv he fried [[Pedro III]], ha hini he mab [[José, Priñs Brazil|José]], e voe anvet hec'h eil mab João da rejant adalek 1792. Evit e bried Carlota, a oa ''priñsez Brazil'' abaoe 1788, a deuas da vezañ rejantez kenseurtez Portugal. E lez Lisboa e krogas Carlota da voutañ he fri en aferioù ar stad ha da glask levezoniñ he fried rejant. Kement-se avat a zisplije kenañ da noblañsed Portugal, ha d'ar bobl a gleve o c'hlemmoù. <br />\nAdtapet diwar « https://br.wikipedia.org/wiki/Dibar:MobileDiff/1564906 »